text:
MRS LYDIA PART 6
.
.
bareba aho ijwi riturutse mpita nitsimba inyuma neza, numva umwe aravuze ati: uwo ninde! mujye kureba uwariwe! ubwo ibigabo byahise biza bigana aho narindi…………….
.
PART 6
.
ubwo ibigabo byahise biza bigana aho narindi, mbonye ntakundi byamera ndahaguruka ndiruka, amaguru nyabangira ingata, ngenda nyura nyura mubicontineri, nkomeza gucenga cengana nabo bagabo dore ko ahantu ntari nahazi neza, sinzi ukuntu naje kwisanga ninjiye munzu imbere noneho nyoberwa neza neza aho ndibujye, mfa gukomeza imbere mbona amatuwareti amwe yo munzu, ninjiramo ndihisha!
hashize akanya gatoya, numva abagabo babiri baje bitonganya, umwe avuga ati:mana yanjye mana yanjye, uyu musenzi uje hano muribi bihe arampemukiye kabsa!!! undi nawe ati: ceceka! kandi buriya tugomba kumushaka mpaka tumubonye kuko boss ntacyo twamubwira! undi: ubu ndumva mumutwe hazungereye, dore naringiye kumusaba uruhushya ngo njye kureba mama wanjye uri mubitaro! undi nawe ati: eheeee!ubwo se ubundi urumva mekkal yaguha uruhushya ngo ujye kurwaza nyoko sha!? umugabo wundi ati:hoya agomba kurumpa kuko ejo nabimubwiyeho ko mama arwaye kandi arinjye wo kumuba hafi njyenyine afite! undi ati: ayiweee data weee! ahubwo shaka uburyo umenya amakuru nimba akiri muzima kuko, mekkal ashobora kuba yamwishe!
.
.
undi nawe ati: genda se! ntacyo yamutwara ntagito kuko ejo nabonaga ashobora no kubimfashamo! undi ati: umva rero yussuf, hamagara kubitaro umenye amakuru neza kuko, siwowe gusa byaba bibayeho, nuko uri mushya nyine nahubundi mekkal iyo abonye umuntu ushaka gutuma umukozi aturumurongo yarararimo ahitamo kumuhitana, ahubwo wikozeho!! undi ati: eheeee! akazi nakareka aho kugirango ndeke mama kubwa mekkal! undi: nyine se! wakabimenye impamvu ahitamo kubahitana, cyangwa se wakaretse mwese mukaba abapfu!
.
.
ubwo njye numvise ikiganiro abagabo bagiranye, mpita nigusha hasi ndataka, nsohoka niruka mba nshakiranye nababagabo baramfata bayicaza hasi, umwe aba aravuze ati: reka mpamagare boss mubwire ko twamubonye mbonereho kwaka uruhushya, ndebe ko ibyumbwiye arukuri! ubwo njye kumutima nahise nibwira nti: “”burya bwose uyu niwe ufite nyina urwaye!”” ntakindi nakoze rero nahise nijijisha mera nkushatse gutoroka ariko bahita bamfata, nanjye mpita mvuga nti: mumbabarire nanjye sinjye wizanye hano!
.
.
umugabo: yeeeeh! noneho uri kumwe nabandi! vuga umuntu wakuzanye hano vuba! njye: ni umumama ukora kubitaro niwe wantumye hano ngo nze ndebe umugabo witwa yussuf! yambwiye ngo ntacyo ndaba none dore birankomeranye!! nkivuga ntyo mbona abagabo bararebanye bagwa mukantu, nanjye kumutima nti:”” banza mbsashoboye tu!!””” ubwo nabaye nkibaza kuribyo mbona bahise banterura banyinjiza mucyumba cyaraho,barafunga. umwe witwa yussuf aba arambajije ati: nonese sha! uwo muganga yagutumye ngwiki!? nanjye nti: yambwiye ngo nze hano nimbona uwo mugabo mubwire aze yimure nyina kuko harabantu barimo gushaka kumuhitanira mubitaro, ngo kandi ko hafashwe umuntu wari wigize umuganga ashaka kumuhitana!
undi mugabo: ngaho umva! sinakubwiye ko mekkal atarumuntu wo kwizerwa! yussuf: yebaba weeee! reka mpite njayo nonaha, sinshaka kubura umubyeyi wanjye kubera akazi kabi nkora! njye: nonese njye uransiga hano!? undi mugabo: yussuf reka twese tujyane uko turi batatu, nuyu mwana ntitumusige aha kuko aradufashije cyane! ubwo ntakindi cyabaye, abagabo bari bazi ahantu henshi ho kunyura, twahise dunyura munzi ahanyura amazi duhinguka mumuhanda! hashize akanya tubona imodoka irimo kuza, yussuf ahita afata imbunda atunga shoferi aravuga ati: sohoka mumodoka nonaha!
.
.
birumvikana umushoferi niyari kwanga kandi atunzwe imbunda, ubwo twahise twinjira mumodoka turerekera mpaka kubitaro. ngiye gusohoka yussuf ahita ambwira ati: wowe bugumye mo hano wipfa gusohoka sha reka abe arinjye ujayo njyenyine! yussuf yarerekeye yinjira mubitaro naho njye nsigara agatima kadiha kubera ubwoba, nibazaga ikirambaho abagabo nibavumbura ko nababeshye! mugihe nkiri kwibaza kuribyo, umugabo twasigaranye aba arambajije ati: ese sha kuki wari wiyahuye uza kwinjira ahantu nkahariya koko!? njye: njye narindimo gukorera amafaranga kuko twari twumvikanye numuganga! ahubwo c waretse nkajya kwihagarika!
umugabo: ntakibazo ge……… atararangiza tubona nkaho hakurya yussuf azanye numugnga, nitegereje neza mbona yussuf arimo kurira ndetse bisa nkaho afitumujinya, numva ubwoba buranyishe, kumutima nti:” mana yanjye noneho ndapfuye tu!!!”” ubwo ntakindi nakoze, naratuje nti bibe uko bibaye. nkiri muribyo baba binjiye mumodoka, yussuf ahita abwira wa mugabo wundi ati: twatinze mama bamaze kumwica, ndetse nsanze aribwo bakimara kumuhitana kuko nsanze abaganga bari kubigenzura!
.
.
umugabo ati: wihangane muvandimwe!!! yussuf: gusa ikindi kintu gihari, nuko ntamuntu wigeze antumaho aka gahungu, gashobora kuba kazi umuntu waje kwica mama!! njye: hoya rwose, munyihanganire nanjye sinarinzi ko biraba gutya, nabibabwiye ngira ngo muntorokeshe gusa! yussuf: ceceka se nyine, ukaba wamenye ute c ko mama arwaye!? njye: nyine burya bwose, cyagihe mwabiganiraga ndimo kumva nihishe muri tuwareti, nibwo nahise niga umugambi wo kubabeshya, gusa ntago narinzi ko biba gutya! yussuf: mekkal anyiciye mama! ntago nzabyibagirwa nagato, ahubwo…………… atarakomeza tubona abaganga nabarinda ibitaro baje bihuta basa nkabashaka gusohoka igipangu bagana kuri ya modoka twari turimo. yussuf ati: dore banza bamenye umuntu wishe mama ubwo……………. atarakomeza , mbona wamuganga wazanye na yussuf akuyemo imbunda ahita afata yussuf ayimutunga kumutwe aravuga ati: ndavuze ngo twara imodoka nonaha, kandi wihuta! ubwo yambwiraga wamugabo wundi………………………
.UYU MUGANGA SE YABA ARIWE WISHE MAMA WABANDI!?
.ESE LYDIA AZABONEKA!?


c: text/html

text:
‘’Nuko umwana yatuvukiye duhawe umwana w’umuhungu,…“Yesaya 9:5 Nubwo umubare w’abantu benshi bemera Yesu Kristo ariko mu by’ukuri Noheli yakagombye kuba yizihizwa iminsi yose y’umwaka. Iyi niyo mpano ihenze cyane Imana yaduhereye Ubuntu nk’abatuye isi bose ariyo Yesu Kristo.
Nubwo imiryango, amadimi n’amatorero atandukanye baterana rimwe mu mwaka aribwo bazirikana ivuka ry’umucunguzi wabo Yesu, ariko ukuri kuzuye ni uko ahubwo buri munsi ari ibishoboka abantu bajya babizirikana bikaba ubuzima.
Iyi mpano y’ubuntu ihesha abantu agakiza Imana yahaye abatuye isi, nta kintu na kimwe wayigereranya.
Buri mwaka ama miliyari y’abantu batuye isi yose bizihiza Noheli ariko mu by’ukuri batabanje no gusobanukirwa igisobanuro nyirizina cyabyo, uretse gucungana n’itariki, bakagura imyenda mishya, bagahaha, utabari tukunguka n’ibindi byinshi bigamije kwinezeza no kwishimira ko Noheli yabaye gusa mu magambo cyangwa se nk’uko basanzwe babimenyereye.
Noheli isobanuye nyirizina kuvuka k’umwana w’Imana woherejwe mu isi kugira ngo abashe gucungura umwana w’umuntu.
Kugeza ubu ntacyo bisaba ngo umuntu abashe kuba umwana w’Imana ahabwe umurage mu bwami bw’ijuru. Ni ukwemera gusa ukizera umwana w’Imana ariwe Yesu Krsito waje kuvukira mu isi.
Akemera gutanga ubuzima bwe, agasiga ubwiza n’icyubahiro yari afite mu ijuru kugira ngo isi ivirwe n’umucyo, agakiza gatahe ku muntu wese ugashaka.
Imana yaduhaye impano y’ubuntu kugira ngo tubone ubugingo buhoraho aho gupfa by’iteka. ‘’Kuko ibihembo by’ibyaha ari urupfu, ariko impano y’Imana ni ubugingo buhoraho muri Yesu Kristo Umwami wavu.’’ Abaroma 6:23
Muri iki gihe cyo kwizihiza iminsi mikuru no kwishimana n’imiryango ndetse n’abavandimwe, reka utubere umwanya wo kongera kuzirikana iyi mpano Imana yaduhaye.
Nta muntu waguha impano atagukunda kuko no mu buzima busanzwe bavuga ko nta muntu wahora akubwira ko agukunda nta kintu araguha. Imana yakunze bikomeye abari mu isi ifata icyemezo cyo gutanga umwana wayo Yesu kugira ngo umwizera wese tarimbuka ahubwo ahabwe ubugingo buhoraho. Yohana 3:16
Aya makuru akwiye kongera kubwirwa abatuye isi bose ko Imana yatanze impano ihenze kuruta izindi. Bakibutswa kongera guhimbaza Imana no kuyiramya mu bihe bya Noheli ku bw’ubuntu bwayo buri Kristo Yesu.

robotstxt: allowed

filter: keep


text:
Abakristo benshi baba bifuza ko muntu wese amenya iby’urukundo rw’ Imana. Ibi bintu bikurikira, akenshi uwamaze kwakira Yesu aba yifuza ko n’undi wese utarakira yesu yabimenya:
1. Imana yitaye ku cyo waba cyo kuruta icyo wari cyo: Mu myaka 2000 ishize Yesu ntiyazanywe mu isi no gucira abantu ho iteka, ahubwo yazanywe no kubakiza. Nawe ntiyakwibagiwe.Yesu ntazita ku ibyawe bya kera. Yifuza kukuyobora mu buzima bwiza bw’ahazaza. Ibi ni ukuri niba wifuza kumukurikira. Igihebuje kuruta ibindi ni uko iyo akubabariye aguha intangiriro nziza, n ’intangiriro nshya.
2.Twese twayobye nk’intama zazimiye -(Yesaya 53:6): Nta n’ umwe muri twe wari ukwiye urukundo n’ impuhwe z’ Imana. Bishoboka ko waba utekereza ko uri umunyabyaha kuruta abandi; cyangwa ko uruta bamwe mu bakristo ubona ahantu hatandukanye. Ibyo byose ntacyo bimaze, ikiruta ibindi ni ukwibwera ku birenge bya Yesu. Iyo umuntu atangiye kubona ububi bw’ibyaha bye, atekereza ko abantu bose bari kubibona, kandi ko ari we wenyine ukwiriye gupfa. Aha niho umuntu aba ageze mu mwanya mwiza wo gutabaza Imana ngo imugaragarize n’ ibindi byose bimubuza gushyikirana na yo. Twese twacumuye amategeko y’ Imana, kandi twese twatandukanijwe n’urukundo rw’ Imana kubw’ ibyo twese dukeneye Ubuntu bw’ Imana kandi yiteguye kutwakira.
3.Ndahamya ko uzakunda Yesu cyane numara kumumenya: Utitaye ku buryo utekereza Yesu, menya iki: Niba utarigera uhura nawe, ntushobora kumenya icyo kubana na we byakora mu buzima bwawe. Nibyo se? Ndagira ngo ubitekerezeho. Ahari birashoboka ko waba warasubiye inyuma uva kuri Yesu bitewe n’ibikorwa bibi bya bamwe mu baKristo. Niba ari uko biri, Urumva byaba ari byo kuri wowe no kuri Yesu kubura ubugingo kubera abantu bamwe bavuga ibya Yesu, ariko ntibabeho imibereho ihamya ibyo bavuga?
Igitangaje kuri Yesu ni uko urukundo rwe rutagira umupaka n’inzika. Iyi ni yo mpamvu abamumenye badashobora na rimwe guhindukira ngo bamuveho. Igihe cyose iyo ubonye urukundo, haba mu gushyingiranwa cyangwa mu itorero, ntushobora kurureka ngo rugende. Ni ukuri ko Yesu adashobora kwemerera abamukunda by’ ukuri bagenda ngo bamuveho, kiretse babihisemo.
4. Ubukristo ni nk’ugushyingiranwa; Bisaba kwizera, kwiringira, kwiyemeza, n’urukundo rutaryarya: Gukurikira Yesu biroroshye. Ariko bigusaba kwitanga kuri buri ntambwe. Ni ikintu gitangaje umuntu wese yakwishimira agisobanukiwe. Bizagusaba kugira ibyo wigomwa rimwe na rimwe wakundaga. Gusa kuba umukristo ntibivuze kudahura n’ibibazo. Ariko igikomeye ni uko ku iherezo ibibazo bizahinduka ibyishimo by’iteka ryose.
Hatabayeho kwizerana ugushyingiranwa ntikwaramba. Ibi ni kimwe no kwiyegurira Yesu. Bitangirira mu kwizera Yesu. Bigakomereza mu kumwiringira umunsi ku munsi kugeza igihe azagusohoza Iwacu mu Ijuru. Yesu afata Abamwizera nk’abageni be. Ibi bintu biratangaje. Ni ubumwe butangaje kandi buzahoraho, igihe Yesu azagira umwanya mu mitima yacu.
5.Imana yishimira kubabaria kuruta guhana: Imana ntiyishimira guhana abanyabyaha, nkuko yemeye umwana wayo ikunda akishyiraho ibyaha byacu byose ndetse bigasoza agiye kumusaraba twari dukwiye kujyaho. Iki ni ikimenyetso gikomeye cy’ urukundo Imana ikunda umuntu. Birasaba umunyabyaha wese nanjye ndimo, gutekereza kuri iki kiguzi gikomeye. Ibyanditswe byera bitwigishako Kristo yemeye kuba icyo twari cyo kugira ngo duhinduke icyo yari cyo. Ncuti ubiha gaciro ki? Dusuzume imibanire yacu na we, hato tutivutsa umugisha yatugeneye.
6.Nta n’ umwe muri twe wari kubibona iyo hatabaho umurimo wa Mwuka Wera: Kuba umukristo ntibisaba kuba umuntu usobanutse mu by’ iyi si, ahubwo bisaba kuba wumva umurimo w’umwuka Wera, mu buryo bwuzuye. Ni ukuvuga kuba mwuka hari icyo yakoreye ubugingo bwawe. Uko waba uri kose yakigukorera ntarobanura. Bibiliya iravuga ngo "Kwizera kuzanwa no kumva, kumva nako kugaheshwa n’ ijambo rya Kristo" - Abaroma 10: 17. Kandi, nta muntu ushobora kuvuga ko Yesu ari umwami atabibwirijwe n’umwuka wera (1 Abakorinto 12:3). Yesu yaravuze ati "ikibyarwa n’umubiri nacyo ni umubiri naho ikibyarwa n’umwuka nacyo ni umwuka." Urashaka kugirira umugisha ? Biroroshye, izere ko Yesu ari wowe yapfiriye ku musaraba w’ isoni. Umwakire nk’ Umwami n’ Umukiza w’ ubugingo bwawe. Wihane ibyaha byawe umaramaje, umusabe kurondora umutima wawe aguhishurire ibihishwe byo muri wo, kandi ugarukire Imana. Iyo ni yo nzira yonyine yo kugera ku gakiza.
7.Ubukristo butumbira umusaraba no kuzuka k’ Umukiza:Ubukristo si ibyiyumviro cyangwa ibyo umuntu yishyiramo. Ni ukureba ku mateka y’ ibyabereye I Kaluvari, ugahanga amaso uwo musaraba ukanazirikana ko uwawubambweho, yazutse. Yesu yapfiriye abanyabyaha, Ku munsi wa gatatu arazuka. Nushyira ubugingo bwawe ku wapfiriye ibyaha byawe ku musaraba, akazuka, uzabaho ubuzima budashira hamwe n’ Imana. Ukwiriye guhinduka mu by’umwuka kandi ntibigoye , byoroshye nko kwakira impano. Urihana, ukizera ugahita ubihabwa. Hanyuma ugatangira gukurira mu buntu bwa Yesu, ugahorana nawe
Urashaka kwegera umusaraba? Urashaka guca bugufi imbere y’umuremyi w’vIjuru n’vIsi?. Yemeye gutanga ubugingo bwe kugira ngo wiyunge n’Imana. Kandi yarazutse kugira ngo aguhe ubugingo. Fata umwanya wihererane na Data wa twese wicuze ibyaha byawe umaramaje. Usabe Yesu kuguhishurira amahumane yo mu mutima wawe. Wizere ko abasha kukubabarira. Ntuzongera kuba nk’uko wari umeze. Uzaba "icyaremwe gishya muri Kristo" (2 Abakorinto 5:17).
Igihe ntikirarenga; iki ni cyo cyawe.


text:
Mu Rwanda hatangijwe ahantu hafite isomero ry’ibitabo bisanzwe n’iryo kuri Interineti ry’ibijyanye n’amategeko, aho abantu bazajya basanga imanza zose zaciwe n’Urukiko rw’Ikirenga n’izindi zizajya ziba zatoranyijwe mu zaciwe n’izindi nkiko zo mu Rwanda.
Iri somero ryatangijwe n’Umuryango Uharanira Uburenganzira bwa muntu n’iterambere mu Karere k’Ibiyaga Bigari (GLIHD – Great Lakes Initiative for Human Rights and Development), rikazaba rinafite icyicaro aho uyu muryango ukorera, ku Kicukiro ahitwa Niboye ku muhanda wa KK357 ST, Kicukiro ujya Kabeza hafi y’Ishuri rya St Joseph.
Ryatashywe kuri uyu wa Gatatu, tariki 14 Ukuboza 2016, ku Cyicaro cy’uyu muryango.
Tom Mulisa, Umuyobozi w’uyu Muryango wa GLIHD, yavuze ko mu Rwanda byari bisanzwe bigoranye kubona imanza zaciwe, ko n’izabonekaga wazisangaga mu Kinyarwanda gusa, zitari mu zindi ndimi.
Yavuze ko mu mikoranire uyu muryango ufitanye na Minisiteri y’Ubutabera n’abandi baterankunga barimo Norwegian People’s Aid na SIDA basanze izi manza ziba zaciwe mu Rwanda ari byiza ko zajya zishyirwa no mu Cyongereza mu rwego rwo kumenyekanisha imanza nziza ziba zaciwe mu Rwanda.
Yagize ati “Twifuje gushyiraho iri somero abantu bashobora gusura kugira ngo uwifuza kureba imanza zo kwemera umwana, imanza z’ubutane, imanza z’ubucuruzi, imanza uzishaka wese abashe kuzibona hano iwacu ari kuri interineti kandi mu ndimi zose.”
Yungamo ati “Ubundi uwifuzaga kureba imanza zaciwe yarebaga ku rubuga rwa Minisiteri y’Ubutabera cyangwa se ku rubuga rw’Urukiko rw’Ikirenga (www.judiciary.gov). Tuzajya dushyira izacu zaciwe mu Kinyarwanda tuzishyire no mu zindi ndimi. Ejo dukeneye ko umuntu uri muri Tanzaniya cyangwa muri Kenya avuga ati ‘urubanza rwa Murorunkwere rwaciwe mu Rwanda rwaciwe n’urukiko rw’Ikirenga ni urubanza rwiza cyane, kuko ruzaba ruri mu Cyongereza.”
Ku kijyanye n’uko iri somero ryatangiranye n’imanza zo mu rukiko rw’Ikirenga, Tom Mulisa, asobanura ko ari uko itegeko rivuga ko imanza ziciwe n’urukiko rw’Ikirenga ziba zabaye itegeko ku zindi nkiko zose mu Rwanda, ko nta rundi rukiko umuntu yajuririraho.
Gusa yongeraho ati “Ariko tuzajya tunareba izindi manza nziza nko mu rukiko rukuru, yewe tunarebe n’izindi manza ntoya ariko zidasanzwe zishobora gufatirwaho urugero n’izindi nkiko.”
Mulisa anavuga ko hari n’izindi manza zo muri gacaca nazo zizajya zishyirwa mu Cyongereza.
Umurugi Providence, uhagarariye Ishami rishinzwe ubutabera mpuzamahanga muri Minisiteri y’Ubutabera avuga ko Minisiteri yiyemeje gushyigikira iki kigo kuko ari bumwe mu buryo bwo kwimika no kumenyekanisha ibiva mu manza.
Agira ati “Minisiteri y’Ubutabera dusanzwe dufite inshingano zo kumenyekanisha no kubamenyesha uburenganzira bwabo, aha hantu rero abantu bazahifashisha mu kubumenya. Tuzakorana n’uyu muryango kurushaho mu guteza imbere ubushakashatsi ku burenganzira bwa muntu.”
Minisiteri y’Ubutabera yari isanzwe ifite ububiko bw’ibitabo bisanzwe, ariko itagira umwihariko w’imanza zaciwe. Iki kigo rero ni icya mbere gishinzwe gifite uyu mwihariko kikazafasha mu kumenyekanisha ibiva mu manza; nk’uko Umurugi akomeza abishimangira.
Izi nzego zombi zivuga ko zigiye kwagura imikoranire, kugira ngo Abanyarwanda bamenye ko aha hantu hahari kandi bajye bahagana, basome inyandiko bazajya batangaza.
N’imanza nziza zo muri EAC zizajya zishyirwa mu Kinyarwanda
Mulisa, Uyobora uyu Muryango wa GLIHD, asobanura ko iri somero ritaje kwereka abanyamahanga imanza nziza zicibwa mu Rwanda gusa, ko ahubwo rije no gufasha abacamanza, abavoka, abashinjacyaha n’abandi bashakashatsi bari imbere mu Rwanda.
Agira ati “By’umwihariko tugiye kujya dufata imanza zaciwe hanze mu nkiko z’Ikirenga zo muri Uganda, Kenya, Tanzaniya cyane cyane mu karere ka Afurika y’i Burasirazuba izo manza tuzishyire mu Kinyarwanda. Ibyo bizafasha abacamanza bacu mu gihe wenda bahuye n’urubanza nk’urwo kwita umwana izina nta babyeyi, urubanza rw’ubutane, urubanza rw’abashakanye ashobore kubona rwa rubanza mu Kinyarwanda.”
Umuryango wa GLIHD washinzwe mu 2014.
Muri iri somero uzifashisha abanyamategeko 4 b’Abanyarwanda bahoraho, n’abandi 2 b’Abagande ndetse n’abandi bazajya bifashishwa bitewe n’akazi ko gushyira mu zindi ndimi.


text:
UMUNARA W’UMURINZI Ukuboza 2013 | Ese dukeneye Imana?
Abantu benshi bumva ko badakeneye Imana cyangwa bakumva bahuze cyane ku buryo batabona igihe cyo kuyitekerezaho. Ese koko kumenya Imana bifite akamaro?
INGINGO Y'IBANZE
Kuki abantu bibaza icyo kibazo?
Dore impamvu zituma abantu benshi bihandagaza bavuga ko bemera Imana, bafata imyanzuro igaragaza ko batayemera.
INGINGO Y'IBANZE
Impamvu dukeneye Imana
Reba ukuntu kugirana imishyikirano ya bugufi n’Imana bishobora gutuma tubaho neza.
INKURU IVUGA IBYABAYE MU MIBEREHO
Gukorera Yehova nabigize umwuga
Hasigaye amezi make ngo Will Walden abe injenyeri mu by’ubwubatsi, yafashe umwanzuro wo gukora undi mwuga utandukanye cyane no kubaka. Soma wiyumvire ukuntu kuba yarahisemo kumara igihe kirekire akorera Yehova byahinduye imibereho ye.
DRAW CLOSE TO GOD
“Dore ibintu byose ndabigira bishya”
Ese waba wifuza kuba mu isi itarangwamo urupfu, imibabaro n’agahinda? Menya uko Imana izasohoza iryo sezerano.
”Imisozi uzacukuramo imiringa”
Ubushakashatsi bwa vuba aha bw’ibyataburuwe mu matongo, bwagize icyo busobanura ku byerekeye umuringa wakoreshwaga mu bihe bya Bibiliya.
TEACH YOUR CHILDREN
Yesu Kristo—Twagombye kumwibuka dute?
Ese twagombye kubona Yesu nk’uruhinja? “Abanyabwenge” bagiye kumureba bari ba nde? Ni iki Yesu akora muri iki gihe?
Ibibazo bishingiye kuri Bibiliya
Kristo nagaruka azaba aje gukora iki? Ni mu buhe buryo Yesu azagaruka, kandi se ni iki azakora?
Ibindi wasomera kuri interineti
Kuki mwitwa Abahamya ba Yehova?
Suzuma aho iryo zina ryavuye.


text:
Ubushize nanditse nibaza uwo abapadiri Rudakemwa na Nahimana bakorera. Abashyizeho urubuga ‘Umuhanuzi’ wo kwigisha urwango, barikorera cyangwa bakorera Kiliziya ibayobora? Icyo cyari ikibazo ariko ari n’umutwe w’inyandiko.
Mu bige nandika inkuru ikurikira iyo, haje amakuru ngo Osama bin Laden arapfuye. Abanyamerika baramwishe. Kandi bati, ubwo ni ubutabera. Kandi nibwo koko. Umuntu wababujije amahoro, akayabuza n’isi muri rusange, apfuye bagomba kwishima na Perezida Obama akabitangaza yemye.
Harya Kabuga Felicien ari he? Uwahamenya ngo aharange. N’aho Mudacumura uyobora ingabo za FDLR ari. Osama wabeshyaga ko akorera Imana, kimwe n’abo bose, ntiyabarushije kwica benshi.
Abishe Osama ntabwo badufasha gushaka na Kabuga cyangwa Mudacumura? Ngo niba batari I Roma baba bari I Paris cyangwa ahandi! Ibyo aribyo byose bo ntabwo bari mu mashyamba.
Icyampa uwambwirira Vatican ko yari ikwiye guha amabwiriza abakozi bayo bigisha urwango n’ubugome ko bakwiye kurekeraho kuko u Rwanda rwababaye bihagije.
Reka ndeke ibya Osama, Kabuga na Mudacumura kubera ko hari abahagarariwe, kandi bakora ishyano.
Igihe cyose mu misa abakristu baba batozwa kwicuza no gusaba imbabazi. Ariko, izo mbabazi zagombye gusabwa na bamwe mubanenze raporo y’Inteko ishinga Amategeko. Zigasabwa n’aba bapadiri babiba urwango mu banyarwanda bakifuza ko jenoside yasugira igasagamba.
Ariko siko bimeze, imitima iracyanangiye. Byatumye nibaza cyane uburyo umuntu ukwiye gusaba imbabazi ntabikore, yagira uruhare mu guhamagarira cyangwa gushishikaza abandi kuzisaba.
Urugero ni Arkiyepiskopi wa Kigali NTIHINYURWA Tadeyo. Ndaza kumuvuga gato kuko amateka ya diyoseze ya Cyangugu abapadiri bafite urubuga rwa Internet rwigisha urwango ariho bakomoka. Nibajije niba atarabaye umutoza.
Mu mwaka w’1943, Umwami Mutara Rudahigwa, ku gahato k’abapadiri n’abakoroni, yahaye u Rwanda ‘Kristu umwami’. Mu mwaka w’1982, Ntihinyurwa yafashe igipande cyahawe kristu umwami agiha uwo akunda kurusha Kristu.
Ibyabaye, na n’ubu bikiba ntibitangaje. N’abapadiri baho kuba barise urubuga rwabo “umuhanuzi” ntibitunguranye.
Imana ikwiye gusabirwa
Mu ijoro ryo ku itariki ya 7 Mata 2006, mu kiganiro cyo kwibuka jenoside ku nshuro ya 12 twagiriye kuri Radio CONTACT FM, nasabye ko abakunda Imana bakwiye kuyisengera. Kimwe mu byanteye kugira icyo cyifuzo, ni ubuhamya nari numvise ku byabereye muri paruwasi ya Nyamasheke muri Mata 1994. Ni naho hari habereye imihango yo kwibuka jenoside ku rwego rw’igihugu. Ni hamwe kandi mu bice byabereyemo ubwicanyi bukomeye bw’abatutsi, hakicirwa abantu mu Kiliziya yaho.
Ubuhamya bwanteye kumva Imana ikwiye gusabirwa ni ibyakozwe ndetse n’ibigikorwa n’abihayimana (cyangwa se abitwa ko bayihaye) barimo abayobozi bakuru ba Kiliziya.
Mu buhamya bw’i Nyamasheke umwe mu baharokokeye yavuze ku myitwarire igayitse y’uwari Umushumba wa diyoseze ya Cyangugu, Musenyeri NTIHINYURWA Tadeyo. Nk’umuyobozi wa diyoseze Gatolika, yari anafite ibya ngombwa byose bituma atagira umutekano muke kuko atari mu bahigwaga kubera ubwoko bwabo. Yari n’umuntu ufite ububasha buhagurutsa Perefe wa Cyangugu bakajyana gutembera. Ububasha bwamushobozaga gutumirwa mu nama zanogerezwagamo imigambi ya jenoside ariko zikitwa inama z’umutekano.
Muri uko kugira ububasha bwo kujya aho ashatse no mu gihe ashakiye, ni ko yagiye i NYAMASHEKE ari kumwe na perefe Bagambiki Emmanuel, ahari ibihumbi by’abatutsi bari bahungiye kuri Paruwasi. Mu nzu mo mu isambu y’abihaye Imana.
Ububasha yari afite ntibwari buke. Uwo Musenyeri yagendaga ashagawe n’abajandarume, kandi akikijwe n’Interahamwe! Ntiyagendanaga nabo kubera umutekano we kuko nta wamuhigaga. Ahubwo byari mu rwego rwo kuzuza gahunda yo kwerekana ubufatanye n’imikoranire myiza ya Leta na Kiliziya. Ibyo bikaba byari muri Programu ya MRND yanditse yanashyize ahagaragara umugambi wayo wo gukora jenoside y’abatutsi.
Umwepisikopi wese, ukora umurimo we nta makemwa, aba akwiye icyubahiro, ndetse akaba ari n’umunyagitinyiro. Icyatumye nsaba abakunda Imana kuyisabira si uko Musenyeri atererwa isaluti n’abajandarume akagaragirwa n’Interahamwe.
Icyampungabanyije, ndetse n’abandi, bigatuma ngira ibyifuzo bikomeye cyo gusaba abantu gusabira Imana, ni uko ubuzima bw’abagombaga kwicwa butigeze buhangayikisha Myr. NTIHINYURWA. Icyangejeje aho nsaba abakunda Imana kuyisabira, ni ukuba uwo muntu witwa Musenyeri witwa ko ahagarariye ab’ijuru yaratanze amabwiriza ku bo ayobora ngo mu byihutirwa bagomba gukorera abagombaga kwicwa, ari ugushyingira gi-kristu abari batarabikora, bakanabatiza abana b’impinja.
Ubusanzwe ibi byo kubatiza mu buryo budasanzwe ni ibintu bikorwa mu bihe bidasanzwe by’intambara cyangwa urupfu rwegereje iyo bigaragara ko umurwayi yageze ku ndunduro. I Nyamasheke nta ntambara barimo. Nta ma bombe cyangwa amasasu yabacaga hejuru, yemwe nta n’uburwayi tuzi bari bafite byo kumvisha Musenyeri Ntihinyurwa ko byanze bikunze abo bantu bagombaga gupfa mu gihe gito. Kuba yarihutiye kubaha amasakaramentu ya nyuma Musenyeri Ntihinyurwa yari azi neza ko abo batutsi byanze bikunze bagiye kwicwa. Uko yabimenye, igihe yabimenyeye n’uwamwibiye iryo banga ni we ubizi ndetse n’Imana yakoreraga icyo gihe.
Nk’uwitwa ko yihaye Imana mu ba Gatolika, ndetse mukuru kurusha abandi muri iyo diyosezi, yumvise ko yujuje inshingano ze. Yari amaze gukemura ikibazo cyo kwongera umubare w’imiryango yujuje ibya ngombwa mu gushyingirwa. N’ibatizwa ry’izo mpinja naryo ryongereye umubare w’amafishi y’abaGatolika muri Cyangugu no mu Rwanda, ndetse n’i Roma. Amakuru nabwiwe n’abakurikiranira hafi ibya Kiliziya, amazina y’abayoboke bashya yoherezwa ku cyicaro gikuru, i Vatikani.
Uwumva neza ibyo musenyeri yakoze, gupfa kw’abo batutsi ntibyari ibyo kugibwaho impaka. Byari byemewe cyangwa byemejwe. Kuri we, no mu mitekerereze ye kwicwa kw’iyo mbaga byari ngombwa. Nta wari ukwiye kubishidikanya no kubirwanya. Igihe cyo gukemura ikibazo “cy’umwanzi” cyari kigeze.
Nk’uko byavugwaga icyo gihe, abatutsi Imana yari yabatanze. Ntihinyurwa, nk’umuntu uzi icyo izina rye risobanura mu Kinyarwanda, tugendeye ku cyizere gusa, agomba kuba azi Imana. Nibura kubera ko ivugwa mu izina rye. Kuba kandi anazwi ko yihaye Imana yumvaga nta buryo ashobora guhinyura cyangwa guhinyuza Imana. Abo batutsi gupfa ari abapagani (ku mpinja) cyangwa bafite icyaha cy’ubusambanyi (ku batari bashyingirwa gikirisitu), ni cyo cyari ikibazo cya NTIHINYURWA.
Ibyo uwo Musenyeri yakoze, hari ababimugayiye n’ababimugayira cyane kuko ibyakozwe ari bibi ku buryo bugaragara. Ariko hagomba kuba n’ababimenye bakabyirengagiza nkana. Biranashoboka ko hari abatarabimenya, kimwe n’uko bamwe muri twe twabimenye nyuma y’imyaka 12.
Ibyo ari byo byose hagomba kuba hari n’ababimushimiye. Kuba yarazamuwe mu ntera akagirwa Arkiyepiskopi ni mu rwego rwo kumushimira kuba mu gihe gito yarabashije kugabanya cyane umubare w’abagabo n’abagore babanaga gipagani, akanongera umubare w’aba Gatolika kubera impinja zishwe zimaze kujya mu mibare y’ababarirwa muri Gatolika.
Ku munsi ubwo buhamya butangwa, hari abatangajwe no kuba Arkiyepiskopi NTIHINYURWA atari mu bagiye guhamba mu cyubahiro abatutsi batikirijwe i NYAMASHEKE. Ashobora kuba ari ubugome, ariko si ubuswa. Nta muswa ugera muri iriya ntebe yicaramo. Ntabwo yari kujya guhamba mu cyubahiro amagufa y’abo azi ko bazize urupfu yari yahaye umugisha. Umuntu anagenekereje ni ni umugisha yari yahaye urupfu rutwara abarugenewe.
Ntiyari umuswa wo kujya aho azi ko atazabona Perefe bahajyanaga cyangwa abajandarume bamuherekezaga. Kujya i NYAMASHEKE guhamba amagufa y’abantu barenga 45,000 byari kumwibutsa byinshi yakoze kandi bigayitse. Niba asigaye ari umuntu ufite umutimanama ugororotse twavuga ko yaba yaranze kujyayo yirinda ko bimutoneka. Ariko kuri Ntihinyurwa si ko bimeze. Uwabaye nk’igiti ntatonekara n’iyo yaba afite igikomere. Ntabwo yari guta umwanya we ajya i Nyamasheke azi neza ko hari abantu bamagana ibyakorewe abo yihutiye gushyingira gikirisitu, bakicwa batazira n’idini bashyingiriwemo. Bakazira gusa ko ari abatutsi.
Ntihinyurwa agomba kuba yarahisemo kutajya guhamba mu cyubahiro abiciwe i Nyamasheke, azi neza ko harimo n’abana yabatirishije ku ngufu, bakicwa batazi ko bazize kuba baravutse mu bwoko bwitwa abatutsi. Ko ubundi batisimu atari agahato ari ababyeyi bayisabira abana babo, hari uw’igeze asaba Ntihinyurwa ngo amubatirize umwana? Mubiciwe i Nyamasheke, bapfuye batazi impamvu z’uwatanze iryo tegeko ngo bikorwe.
Urupfu rw’izo nzirabwoko rwakozwe ku mugaragaro. Byemewe n’isi yose binyuze mu Muryango w’Abibumbye ko abatuti biciwe i Nyamasheke n’ahandi muri icyo gihe bazize jenoside. Barimo bariya bashyingiwe n’ababatijwe gikirisitu mbere yo kwicwa. Icyo cyaha cya jenoside kikaba ari icyaha gikomeye.
NTIHINYURWA n’abamugize Arkiyepiskopi nyuma ya jenoside, bazi neza ko jenoside ari igikorwa cyo kurimbura ubwoko runaka bazira icyo bari cyo. Mu rwego rw’ubukirisitu, bigereranywa no kwica abantu bazira uko Imana yabaremye. Jenoside, nk’iyahawe umugisha na Arkiyepiskopi NTIHINYURWA ni icyaha cy’ubugomeramana gikorwa n’abagomeramana, kigashyigikirwa n’abagomeramana.
Amazina adahuye na ba nyirayo
Rudakemwa na Habimana ni amazina meza. Ba nyirayo ntibayakunda bigatuma bakora ibinyuranye ni uko bitwa.
Arkiyepiskopi NTIHINYURWA,nawe afite izina rikwiye kuba rimwibutsa ko adakwiye guhinyuza Imana. Byanashoboka ko wenda mu gihe cya jenoside yari yaribagiwe Imana. Mu Kinyarwanda iyo bavuze NTIHINYURWA ni Imana baba bavuga ko idahinyurwa. Jenoside ni uguhinyura ugushaka kw’Imana, ku bemera ko umuntu yaremwe. Ndetse mu ishusho ry’Imana.
U Rwanda ni igihugu kigizwe ahanini n’abitwa ko bemera Imana. Ari iy’i Rwanda, ndetse n’iy’ahandi twigishijwe ikayobokwa ku bwinshi. Benshi muri abo bemera Imana ni abaGatolika. Kugira ngo izina ry’Imana rigumane ikuzo, ni uko abitwa ko bayihaye kandi bayikunda batayoborwa n’abayihinyura. Ibi iyo mbyibutse nongera kwemeza ko Imana ikwiye gusabirwa n’abayikunda kugira ngo izina ryayo ryubahwe, nk’uko nta munsi wira bitavuzwe.
Umukuru mu bihaye Imana Gatolika mu Rwanda ni NTIHINYURWA. Ukurikije ibyo yavuzweho i NYAMASHEKE, yakoranaga n’abagomeramana. Ibyo ubwabyo bikwiye kuba impamvu umuntu yibaza byinshi ku nzira y’iyobokamana. Ntiwagirana ubusabane n’abagomeramana utari we. Cyane cyane iyo utagaragaje ko witandukanyije n’abo bagomeramana ndetse n’ibikorwa byabo.
Hari ibibazo byinshi umuntu yibaza iyo ageze aho. Ese Imana yemerwa na benshi bakayikunda ni yo abihayimana barimo NTIHINYURWA bemera? Niba ariyo bemera kuyiha (kwiha Imana) bivuze iki? Bikorwa bite? Bisaba iki ngo imibereho n’imyumvire y’abayihaye bibere abatarayihaye urugero rwiza? Birashoboka ko Kiliziya mu gihugu yayoborwa n’abagomeramana biyita abihay’Imana? Ese Kiliziya y’Imana yayoborwa n’abahinyura ugushaka kw’Imana, iyobokamana rikazashinga imizi?
Imana ivugwa, kandi twigishwa, Imana abantu bakunda, abayiha kandi babikomeyeho, nta kintu abantu baba babatezeho uretse kugaragaza ko bihindura imibereho yabo.
Na: Ndahiro Tom


text:
Hakorimana Evariste, umuyobozi w’icyo kigo avuga ko bafite abana 2239 kandi hari ibyumba by’amashuri 25. Icyumba kimwe ngo kigirwamo n’abanyeshuri basaga 70.
Agira ati “Uwo mubare urakabije! Urabona kugira ngo mwarimu abashe kugera ku bana basaga70 ni ikibazo! Intebe imwe yicaraho abana batanu, umubyigano utuma abana badakurikira n’intebe zikavunagurika! Bidindiza ireme ry’uburezi.”
Akomeza avuga ko ubwo bucucike ari imbogamizi mu mitsindire y’abana kuko mu bizamini bisoza amashuri abanza mu mwaka wa 2015, abatsindiye kujya mu bigo bya Leta bicumbikira abanyeshuri ni babiri gusa.
Ndorimana Emmanuel, wiga kuri icyo kigo nawe yemeza ko ubucucike bw’abanyeshuri bubabuza gukurikira amasomo uko bikwiye.
Agira ati “Ntidukurikira neza amasomo kuko twicara tubyigana, bigakurura n’urusaku ntitwige neza. Twicara turi batanu ku ntebe igenewe batatu.
Twiga kandi nabi mudasobwa kubera kutagira umuriro! Twigishwa mu mutwe tutabireba, rwose mutuvuganire turebe ko twava ku ntera turiho natwe tukazamuka.”
Kazayire Judith, Umuyobozi w’intara y’iburasirazuba yijeje ubuyobozi bw’icyo kigo ubufatanye mu gushakira hamwe uko ikibazo cy’ubucucike mu mashuri cyakemuka abana bakiga neza.
Ubwo Guverineri Kazayire yifatanyaga n’abanyakirehe, mu muganda usoza ukwezi k’Ukwakira 2016, yashyize ibuye ry’ifatizo ahazubakwa ibyumba bitatu kuri icyo kigo cy’amashuri cya Bisagara.
Agira ati“Tubyihutishe byuzure abana bazave mu biruhuko bagiyemo ibyo byumba byabonetse.”
Ubuyobozi bw’ikigo busanga mu gihe ibyo byumba bizaba bibonetse hari icyo bizafasha kuko ubucucike bw’abana mu ishuri buzava kuri 70 bakagera kuri 55.
Ubuyobozi bw’akarere ka Kirehe bwizeza ubuyobozi bw’icyo kigo ko mu minsi mike bazagezwaho amashanyarazi kuko umushinga wo kugeza umuriro mu murenge wa Mushikiri watangiye.
Ibitekerezo ( 5 )
Nabaturage bagire ubwitange kugira NGO uwo mushing a white.
Ni nacyo kibazo nyamukuru gitera ibibazo byinshi mu burezi
mureke ababyeyi dutange umusanzu wunganira uburezi bizongera ireme ryuburezi ,kandi dukwiye no kwigira kuri pravate schools
mureke ababyeyi dutange umusanzu wunganira uburezi bizongera ireme ryuburezi
gusa ubirebye aubucucikebwabanyeshul sibyizamwakarebyekabyobozi ukomwabigenza murakozekutugezaho ubutumwa ndimubugarama mukarerekarusizi


text:
Sr Maria Socorro OTEIZA wavutse ku wa 13 Mutarama 1926 i Navarra muri Espanye, yitabye Umuremyi ku wa 14 Gashyantare 2011 mu bitaro i Kigali, Rwanda. Imihango yo kumusezeraho bwa nyuma yabaye ku wa 17 Gashyantare 2011, ibimburirwa n’igitambo cya Misa cyayobowe n’Umushumba wa Diyosezi ya Byumba Mgr Servilien NZAKAMWITA i Rushaki.
Mu nyigisho Umushumba wa Diyosezi yagejeje ku bari mu Misa yibukije ko turi intore z’Imana kandi ko nta kintu na kimwe gishobora gutandukanya Imana n’umuntu wese wayikunze. Sr OTEIZA rero na we yakunze Imana, anyurwa n’Ijambo ryayo maze arahirira ko nta gishobora kumutandukanya n’urukundo rw’Imana.
Umwepiskopi yakomeje agira ati: “Sr OTEIZA arangije urugendo rwe ariko ntadusize kuko yinjiye mu buzima bw’Imana kandi bukaba butagira imipaka. Azajya adutakambira ku Mana kugira ngo inzira yanyuze tuyinyuremo natwe turi indahemuka.” Musenyeri yakomeje avuga ko Sr OTEIZA yabaye umwe n’abo yabanye nabo bose. Nubwo atumvaga neza ururimi rwabo, yabumvishaga amatwi y’umutima.
Mu gihe cyo gutura, ababikira bo mu muryango Mutagatifu w’i Bordeaux Sr OTEIZA yari arimo, bazanye kuri Altari ya Nyagasani bimwe mu byo nyakwigendera yakoreshaga mu buzima bwe bwa buri munsi: Umusaraba w’umuryango yambaraga, itaburiya yambaraga ari mu kazi, Igitabo cy’Ijambo ry’Imana, Igitabo cy’amategeko y’umuryango, inkweto yambaraga…
Mu buhamya bwatanzwe, hagarutswe ku mico myiza n’imibanire yarangaga Sr OTEIZA. Sr Weronika ukuriye kominote (Communauté) y’ababikira i Rushaki, yagarutse kubuzima bwa Sr OTEIZA, avuga ko yasezeranye bwa mbere mu babikira b’Umuryango Mutagatifu w’i Bordeaux afite imyaka 20.
Mu 1957 yoherejwe mu butumwa muri Kameruni, mu 1968 yoherezwa muri Repubulika Iharanira Demokrasi ya Kongo (RDC) aho yamaze imyaka irenga 30.
Mu 1996 yasubiye iwabo muri Espanye agiye mu kiruhuko cy’izabukuru, ariko mu 1998 Umukuru w’umuryango aza kumusaba kuza i Rushaki mu gihe cy’amezi atatu gusimbura ababikira bari bagiye kuruhuka. Amezi atatu rero yaje kuvamo imyaka 13 kuko yageze i Rushaki umutima we ugatwarwa n’ubutaka bw’u Rwanda, agakunda u Rwanda.
Sr Veronica yakomeje avuga ko Sr OTEIZA yahoraga yishimye kandi akakira abantu bose. Yaranzwe n’ukwemera kandi yahoraga ashishikajwe no gukora ugushaka kw’Imana muri byose. Mu buzima bwe yitaye kuri gatigisimu, guteza imbere umwari n’umutegarugori… Yaranzwe kandi n’indangagaciro z’ababikira b’Umuryango Mutagatifu w’i Bordeaux: kwitanga, ibyishimo, ubwiyoroshye no kwiringira Imana. Yarangwaga kandi n’isengesho.
Ku wa 05.02.2011 yajyanye n’abandi babikira i Kibeho mu rugendo nyobokamana rwari rwateguwe na Diyosezi ya Byumba, akaba yari yagiyeyo agira ngo anashimire Imana imyaka 65 yari amaze ayiyeguriye. Bukeye bwaho avuye i Kibeho, nibwo yatangiye kumva atameze neza.
Mu buhamya bwabo, Ababikira bo mu Muryango Mutagatifu w’i Bordeaux bo muri Kongo bavuze ko Sr OTEIZA yabaye bugufi y’abaturage b’icyo gihugu kandi abana nabo abasura kandi yita ku bari n’abategarugori. Yabaye umubikira urangwa n’ibyishimo ndetse n’imbaraga kandi yarangwaga n’ubwiyoroshye.
Sr Joaquina GONZALEZ ukomoka mu gihugu cya Espanye kandi wabanye na Sr OTEIZA, yagize ati: “Dufite agahinda ariko dufite n’icyizere muri we kuko yabaye intumwa ya Nyagasani. OTEIZA yitaye ku babaye kandi arangwa n’ibyishimo. Ubugwaneza n’icyiza, ni amagambo yakundaga kandi yamuhoraga k’umunwa”. Mama Joaquina yarangije agira ati: “Maria OTEIZA, mu izina rya Kiliziya, mu izina ry’umuryango wawe no mu izina ry’Umuryango w’Ababikira b’Umuryango Mutagatifu w’i Bordeaux turagushimira urukundo wakunze abantu, turagushimira ibyishimo wagaragaje kandi turashimira umuryango wawe wagutanze kugira ngo wamamaze Ivanjili ya Nyagasani.”
Padri Materne HABUMUREMYI wabaye muri Paruwasi ya Rushaki imyaka irindwi, mu buhamya bwe yavuze ko Sr OTEIZA yari umubikira utuje, urangwa n’isengesho kandi akarangwa n’ibyishimo. Yakundaga gusabira abantu bari mu kaga, abari mu ntambara… Yari kandi umushyushyarugamba kandi akagirira bose urugwiro kuburyo benshi bamwitaga Nyogokuru kandi na we agakunda kwita abantu yishimye ko ari abana be.
Alphonse NDEREYIMANA wakoranaga na Nyakwigendera we yagaragaje ko sr OTEIZA yakundaga kwisekera, akarangwa n’impuhwe n’imbabazi. Yakundaga gutanga ndetse no kwita kubafite ibibazo. Wabonaga afite ubumwe n’Imana kandi agakunda umurimo no kubahiriza igihe kandi agakunda ukuri.
Nyuma y’igitambo cya Misa n’ubuhamya butandukanye, Sr Maria OTEIZA yashyinguwe mu rugo rw’Ababikira, aherekezwa n’imbaga nyamwinshi. Imana imuhe iruhuko ridashira kandi ubutaka bw’abasokuruza bacu ntibumuremerere.


text:
Kibeho ni umujyi muto uherereye mu karere ka Nyaruguru mu majyepfo y’u Rwanda. Ni ahantu hamenyekanye cyane igihe habaga amabonekerwa mu mwaka wa 1981 akaba ari naho hari ishusho ya Yezu ku rwego rwa Afurika ifite icyicaro aho i Kibeho. Niyo shusho nini ku isi ifite uburebure bwa metero esheshatu (6), ipima ibiro magana cyenda na mirongo itanu (950 kg).
Iyo shusho igaragara ahantu hatandatu ku Isi kuko buri mugabane w’Isi ufite ishusho imwe nk’iyo. Umugabane w’Afurika rero ishusho wagennye iri ku musozi wa Nyarushishi uherereye mu murenge wa Kibeho, akarere ka Nyaruguru mu Ntara y’Amajyepfo.
Amateka y’ibonekerwa ry’i Kibeho
Ku italiki ya 28 Ugushyingo mu mwaka w’i 1981, mu ishuri ryisumbuye ry’abakobwa ry’i Kibeho habereye ibintu bidasanzwe. Ubwo hari mu ma saha ya nyuma ya saa sita abana barangije gufungura, ariko bakiri hamwe mu cyumba cy’amafunguro.
Umukobwa witwa Alphonsine Mumureke wari ageze mu kigero cy’imyaka cumi n’itandatu, yumvise ijwi ryoroheje rimuhamagara mu kinyarwanda rigira riti : “Mwana wanjye”. Ubwo nawe ahaguruka bwangu akurikira iryo jwi ridasanzwe mu kirongozi, maze abona umugore ufite ubwiza buhebuje amuhagaze imbere.
Yari yambaye umwambaro wera kandi yitwikirije umwenda w’ubururu mu mutwe. Ibiganza bye byari bibumbiye mu gituza, ariko intoki zireba hejuru. Nta nkweto yari yambaye. Alphonsine amubazanya igihunga agira ati : “Uri nde ?” Uwo mugore amusubiza bwangu avuga ati:“Ndi Nyina wa Jambo”.
Alphonsine ahagarara yemye nk’ufashwe n’umuriro w’amashanyarazi, agumya kwitegereza uwo mugore, ariko kandi akanibaza uburyo “Nyina wa Jambo” yaje mu kirongozi cy’ishuri ryabo.
Bikira Mariya yongera kumubaza ati ,“Ni nde ukunda cyane ?” Alphonsine wari usanzwe ari umwana uvuka mu muryango w’abakristu kandi nawe agerageza kuyoboka iyo nzira, asubiza adatindaganije ati, “Nkunda Imana na Bikira Mariya wabyaye Yezu”.
Mariya yumvise icyo gisubizo, asagwa n’ibyishimo, maze abwira Alufonsina ati : “Nazanywe no kugukomeza, kuko numvise amasengesho yawe”. Yongeraho ati, “Ndifuza ko incuti zawe zikomera mu kwemera, kuko zitemera bihagije”.
Ubwo Alphonsine yatangiye kuvuga amasengesho yoroheje, naho “Nyina wa Jambo” azamuka ajya ejuru, umwana we agumya kwitegereza uko uwo mubyeyi utagira uko asa arembera.
Ibyo byamaze nk’iminota cumi n’itanu. Abageragezaga kumuvugisha cyangwa se kumunyeganyeza ntibagira icyo bageraho, kuko yari ameze nk’umuntu wafashwe n’ubujeni bukomeye cyane.
Na none, nta muntu numwe wemeye iby’ibonekerwa rye, ahubwo bamwe batangiye gukeka ko yarwaye indwara idasanzwe, dore ko avuka i Kibungo, aho Abanyarwanda benshi bavuga ko haba ibirozi byihariye.
Bukeye bwaho, iyo “Ndwara” yongera kumufatira mu cyumba abanyeshuri bararagamo. Ngo Bikira Mariya yamubonekeye atari umuzungu nk’uko bakunze kumubona ku mashusho. Ngo ntiyashoboraga kumenya ibara ry’uruhu rwe. Icyo yemeza ni kimwe : uwo mubyeyi yari afite ubwiza butagereranywa.
Ingoro ya Bikiramariya i Kibeho
Nyuma y’ayo mabonekerwa y’ikubitiro, hafi buri wa gatandatu Alphonsine yagumaga kubonekerwa n’uwo mubyeyi. Bamwe bakabifata nk’ukuri, abandi bakavuga ko uwo mwana yasaze. Ntibyari bumworoheye kugumya kuba ikigeragezo mu bandi bana, dore ko ari bwo yari agitangira umwaka wa mbere w’amashuri yisumbuye.
Nyamara ibyo bigeragezo ntibyatumye acogora ku isengesho, bigera n’aho abandi bana bajya bamuzanira amashapule ngo abasabire umugisha ku Mubyeyi wo mu ijuru.
Undi mukobwa waje kubonekerwa ni Nathalie Mukamazimpaka ubu ufite imyaka 50, wavuze ko nawe yabonekewe n’umutagatifu, Bikira Mariya yamuhamagaye agira ati : “Nataliya mwana wanjye !” Undi nawe asubiza adatinze ati , “Karame !” Ubwo Bikira Mariya akomeza ikiganiro amubwira ati :”Nimusenge, nimusenge cyane kuko isi ari mbi. Mukunde cyane ibyo mu ijuru kurusha ibyo mu nsi, kuko biyoyoka vuba cyane. Mu buzima bwawe, uzagomba guhangana n’imibabaro myinshi kandi ikomeye. Nimukanguke kandi muve hasi. Mwitonde. Mugomba guha umwanya uhagije isengesho. Murasabwa kandi kugarukira imigenzo myiza y’urukundo, kwitanga no kwiyoroshya. Nimugarukire Imana, yo soko y’amazi y’ubuzima”.
Ayo magambo yavuzwe taliki ya 12 Mutarama 1982, yari asobanutse, ariko kandi ateye n’ubwoba. Nathalie yayafashe nk’ubutumwa bukomeye ahawe, bityo n’ubwo yari asanzwe ari umwana ukunda gusenga no kwiyambaza Bikira Mariya, noneho arushaho.
Nathalie yabonekewe na Bikira Mariya mu gihe cy’imyaka ibiri gusa, nyuma amusezeraho.
Uwa gatatu wabonye Bikira Mariya, ni Mariya Klara Mukangango. Yatangiye kubona uwo mubyeyi wo mu ijuru taliki ya 2 Mata 1982.
Ugereranije na babiri bamubanjirije, Mariya Klara yari umukobwa w’inkumi w’imyaka makumyabiri n’umwe. Yakundaga amaraha, kandi ntiyite ku bintu bijyana no gusenga. Yemwe ndetse, yari mu bageragezaga Alphonsine cyane, atanemera habe na mba ibyo by’amabonekerwa. Nyamara Bikira Mariya amaze kumwiyereka, yarahindutse ku buryo byatangaje abari basanzwe bamuzi.
Nta mugayo kandi yahawe ubutumwa bwo kwamamaza ishapule y’ububabare bwa Bikira Mariya. Mu mabonekerwa cumi n’atanu yagiriwe kugeza mu kwezi k’ukuboza 1982, Marie Claire yabwirwaga ko isi igenda nabi cyane, ko u Rwanda rugeze ahakomeye, bityo abantu bakaba bagomba gusenga cyane no guhinduka.
Uwa mbere ayo magambo yahinduye ni Mariya Klara ubwe. Ni byo koko amaherezo umuntu ahinduka icyo avuga, agasa n’icyo agenda yinjiramo.
Uko umwaka utashye, abakunzi ba Bikira Mariya bagenda biyongera, ariko n’abanyamatsiko bazamo. Muri urwo rwego, hari iminsi mikuru ihimbazwa i Kibeho igafasha abajyayo kuguma mu binezaneza by’isengesho, no mu mwuka ubibutsa ibyahabereye.
Kuva ku ntangiriro y’isezerano rishya kubemera Bibiliya, by’umwihariko abemera umubyeyi Bikira Mariya,ku itariki ya 15 Kanama buri mwaka kiriziya Gatorika yizihiza umunsi mukuru w’ijyanwa mu ijuru rya Bikira Mariya (Assomption) agahebuzo cyane iwacu mu Rwanda usanga abakirisitu b’imihanda yose bateraniye i Kibeho basenga.
Usanga kandi abakirisitu bagenda batoragura utubuye twaho hantu ndetse,n’utwatsi ndetse bakavoma n’amazi mu iriba rito rihaba bakajyana iwabo bavuga ko ikintu cyose cy’i Kibeho kiba gifite umugisha. Ibi byose abakirisitu babiterwa n’ukwemera kuzuye abandi bakajyayo kubera amatsiko bakaharonka ingabire y’ukwemera.
Bitewe n’ uko kwemera gutuma abjyayo bava mu modoka bageze nko mu birometero 5 ngo bagere i Kibeho, bakajyenda n’amaguru ahasigaye. Baba bifuza kugera ku butaka butagatifu batuje,bicishije bugufi kandi basenga.
Muri iki gihe aha hantu ( Kibeho Holy Land) hakurura ba mukerarugendo benshi kandi batandukanye baba baturutse mu mpande zose z’Isi, niyo mpamvu Leta y’u Rwanda ibinyujije mu kigo cy’Igihugu gishinzwe iterambere (RDB) ifatanije na Minisiteri ya Siporo n’Umuco (MINISPOC) bahashyize muhantu hagomba gutezwa imbere bitewe n’uko hakurura bamukerarugendo.
KagabaEmmanuel, umwezi.net


text:
Hafi abantu bose barwara ibiheri byo mu maso (byitwa acne mu cyongereza) iyo bageze mu gihe cy’ubwangavu. Bamwe biraza bigahita bigenda naho abandi hari igihe biza bigatinda kugenda bikaba byanasiga binangije isura ye.
Ese biterwa n’iki?
Akenshi ibiheri byo mu maso bikunda guterwa n’ihindagurika mu misemburo igize umubiri w’umuntu. Iyi misemburo ikora ibintu bimeze nk’amavuta maze akibumbira hamwe bikaba byanatuma hinjiramo idusimba duto (bacteria). Ibi byombi ni byo bitera twa duheri umuntu ubona yararwaye mu maso. Abantu bafite ababyeyi babo bari barwaye ibiheri bikabije, baba bafite ibyago byo kurwara ibiheri nabo.
Ikindi gishobora gutera ibiheri ni imwe mu miti irimo lithium baha abantu barwaye indwara yitwa bipolar disorder (ni indwara yo mu mutwe aho umuntu ahinduka ku buryo butunguranye. Urugero ukabona yari yishimwe cyane maze ako kanya ugahita ubona ararakaye cyane utazi ikibimuteye. Cyangwa ukabona ari nko gukora akazi afite umuhate n’imbaraga nyinshi maze ako kanya agahita ubona acitse intege). Imiti myinshi ishobora gutera cyangwa se ikongera ibiheri kubabirwaye cyane ni nk’imiti yifitemo imyunyu ya iodides, bromides cyangwa se nanone ku bantu biteresha imisemburo nka steroids bashobora kongera ingaruka zo kurwara ibiheri.
Ibiheri kandi bishobora guterwa n’amavuta ndetse n’isabune woga. Amavuta menshi ndetse n’amasabune abantu bakaraba usanga ariyo abateza ibibazo. Ni byiza kwisiga amavuta atongeyemo ibindi bintu byinshi ugahitamo ayanditseho water based cyangwa se oil free cyangwa ukaba wafata amavuta karemano nk’akomoka ku nyamaswa urugero nk’amavuta y’inka cyangwa se kubimera nka huile d’olive ukaba ariyo ukoresha.
Ese ni iki wabikoraho?
Ikintu cyambere ugomba gukora nugukaraba mu maso kugirango wirinde umwanda mu isura n’ibyuya kuko bituma twa dusimba twavuze haruguru tuboneraho tukinjira mu duheri n’utwari duto tukaboneraho tugakura. Oga nibuze kabiri ku munsi ukoresheje isabune yabugenewe ushobora kubona muri pharmacy.
Nugerageza ibi mu gihe kiri hagati y’ukwezi n’abiri ibiheri bikanga kugenda ni byiza kujya kwa muganga w’inzobere mu ndwara z’uruhu (Dermatologist) akakurebera uko bimeze.
Kuri rendez-vous yawe na muganga, azasuzuma uruhu rwawe maze akubwire imiti wafata. Hari igihe aguha ama antibiotics cyangwa umuti witwa Retinoids.
Iyo asanze ibiheri byawe bikabije hari igihe akwandikira umuti witwa isotretinoin. Gusa umugore uteganya gutwita vuba ntago agomba gufata iyi miti. Kirazira kikaziririzwa kuberako bishobora gutera uruhinja rwe kuvukana ibibazo.
Iyi miti twavuze aha hejuru uyifata aruko muganga yayikwandikiye gusa kuberako ni imiti ishobora kuguteza ibibazo uramutse uyifashe nabi. Ikindi kandi ni imiti ihenze kuburyo biba bigusaba kuba ufite ubwishingizi gusa nabwo hari igihe ushobora gusanga butayishingira.


text:
Abayobozi bakuru mu buyobozi bw’igihugu kuri uyu wa 24 Gashyantare 2017, berekeje mu Kigo cya Gisirikari cya Gabiro ahabera umwiherero ku nshuro ya 14.
Umwiherero uhuriramo abayobozi batandukanye barimo abakorera imbere mu gihugu n’abahagarariye inyungu z’u Rwanda mu mahanga.
Nyuma yo kugezwaho uko imyanzuro 16 yafatiwe mu Mwiherero wa 12 w’Abayobozi yashyizwe mu bikorwa no kwemeza ko hashyirwaho ingamba zo kurangiza gushyira mu bikorwa imyanzuro itararangiye, abari mu Mwiherero wa 13 w’Abayobozi bagejejweho ibiganiro bikurikira:
a) Ingamba mu kwihutisha ishyirwa mu bikorwa ry’Icyerekezo 2020, Gahunda ya 2 y’Imbaturabukungu, na Gahunda ya Guverinoma y’Imyaka 7 (Improving delivery towards the achievement of Vision 2020 targets, EDPRS 2 and the 7YGP).
b) Guha agaciro no kurushaho gukoresha ibikorerwa mu Rwanda (Made in Rwanda: Revamping the Manufacturing Sector).
c) Kubahiriza uburenganzira bw’umwana no guteza imbere imibereho myiza ye (The Rwandan Child: Guaranteering Rights and Promoting Social Welfare).
d) Imyifatire ikwiye kuranga abayobozi n’uko babazwa ibyo bashinzwe (Public Accountability and Ethics).
Nyuma yo kungurana ibitekerezo hafashwe imyanzuro ikurikira:
1. Gukaza ingamba zo gukurikirana ishyirwa mu bikorwa ry’imyanzuro ifatirwa mu Mwiherero w’Abayobozi, Inama y’Igihugu y’Umushyikirano no mu zindi nama nkuru zifatirwamo ibyemezo kugira ngo imyanzuro yose iba yafashwe ijye ishyirwa mu bikorwa neza kandi ku gihe.
2. Gushyira imbaraga mu kugaruza umutungo wa Leta wanyerejwe no kurwanya ruswa iyo ariyo yose, kandi mu byiciro byose.
3. Kunoza uburyo bwo kwegeranya ibimenyetso ku cyaha cya ruswa n’ibindi byaha, kandi igihe cyose habonetse amakuru ajyanye na ruswa, inzego zibishinzwe zikihutira gufata ibyemezo bikwiye byo mu rwego rw’akazi no kubikurikirana mu nkiko, kandi abatanga amakuru bakarushaho kurengerwa no kubishishikarizwa.
4. Kugabanya ku buryo bugaragara ingendo z’akazi zikorerwa mu bihugu byo hanze hagasigara izifitiye akamaro Igihugu, kandi aho bishoboka hakajya hakoreshwa gusa abahagarariye u Rwanda mu mahanga.
5. Kwihutisha ibikorwa bigenda gahoro byo mu Cyerekezo 2020, Gahunda y’Imbaturabukungu ya kabiri (EDPRS2) na Gahunda ya Guverinoma y’Imyaka 7 (7YGP), kugira ngo byubahirize ingengabihe yagenwe kandi birusheho gutanga umusaruro.
6. Kunoza itangwa rya servisi zihabwa abaturage mu nzego zose za Leta n’iz’abikorera hifashishijwe ikoranabuhanga (online services) nka Rwanda online, kandi abaturage bakarushaho gusobanurirwa uko rikoreshwa.
7. Kwihutisha ishyirwa mu bikorwa rya gahunda zifasha abahinzi n’aborozi kubonera ifumbire n’imbuto ku gihe hanashyirwa imbaraga mu gushyiraho gahunda zo gutuburira imbuto z’indobanure no gukorera ifumbire mu Gihugu, no kubunganira mu buryo buhoraho mu gucunga amazi n’ibikoresho byo kuhira mu byanya byatunganyijwe (big irrigation schemes) kugira ngo hongerwe umusaruro ku buryo bugaragara.
8. Gushyira mu bikorwa ku buryo buhamye amasezerano hagati y’abahinzi-borozi n’abanyenganda agamije kongera umusaruro no kuwugemurira inganda kugira ngo zongere ubushobozi bwazo (operation capacity).
9. Guhindura imyumvire (mindset) y’Abanyarwanda kugira ngo turusheho gukunda no gukoresha ibikorerwa mu Rwanda no gushyiraho uburyo bwo gukurikirana uko bishyirwa mu bikorwa.
10. Guteza imbere ku buryo bwihariye inganda zongerera agaciro ibiboneka mu Rwanda: ibiti, amata, impu, amabuye n’inganda zikora imyenda n’inkweto.
11. Gutangiza gahunda yo korohereza Abanyarwanda kuzigama no kwiteganyiriza mu buryo burambye (long term saving scheme) no kongera ubushobozi bwa BRD kugira ngo irusheho gushyigikira inganda
12. Gukaza umurego mu gushyira mu bikorwa ingamba zo kubungabunga uburenganzira bw’abana n’izo guca ikibazo cy’imirire mibi yabo, gukumira impamvu zituma abana bajya mu mihanda cyangwa bata amashuri, no guca burundu icuruzwa ry’abantu.
13. Gukurikirana abantu bose barebera bakanahishira abahohotera abana, cyane cyane abayobozi, no guhana ababyeyi batita ku bana babo.
14. Kwihutisha iyubakwa rya Laboratwari y’Igihugu ipima ibya DNA n’ibindi bifitanye isano nayo (Rwanda Forensic Laboratory) kugira ngo itangire gukora.


text:
Bakristu bavandimwe,
Twebwe Abepiskopi banyu, mu nama yacu isanzwe yateraniye i Kigali, kuva ku wa kabiri tariki ya 14 kugeza ku wa gatanu tariki ya 17 Ukuboza 2010, twaganiriye ku bibazo binyuranye harimo n’inshingano yo kubaha no kurengera ubuzima abantu bakesha ubuntu n’urukundo rw’lmana. Muri ibi bihe bya Noheli, twasanze ari ngombwa kubagezaho ubu butumwa:
1.Turahimbaza mu byishimo ivuka ry’Umukiza wacu Yezu Kristu, wazanywe no kugira ngo tugire ubuzima kandi tubugire busagambye (Yoh. 10, 10).
2. Nyamara ariko, muri ibi bihe turimo, hari byinshi usanga byototera kubangamira bikomeye ubuzima bw’abantu, cyane cyane abanyantege nke. Muri iri tangazo twageneye abakristu gatolika n’abantu bose b’umutima mwiza, turifuza kwamagana twivuye inyuma icyaha gikomeye cyo gukuramo inda.
3. Gukuramo inda ku bushake ni ukwica umuntu; bisanzwe ari icyaha gikomeye. Hari rero abantu bakwirakwiza ibitekerezo bicyoroshya kugeza n’aho bagipfobya bitwaje uburenganzira n’ubwisanzure by’umugore, birengangiza nkana ubw’umwana. By’umwihariko turamagana ikiswe «Amasezerano y’i Maputo», yo ku wa 11 nyakanga 2003. Twigeze kubyandikira Umukuru w’lgihugu cyacu mu ibaruwa yo ku wa 13 mutarama 2007. Twamugaragarije impungenge dufite ku myanzuro ivugwa mu ngingo ya 14 y’ayo masezerano « Irebana n’uburenganzira bwo gukuramo inda nk’uburenganzira bw’umugore mu kwishyira akizana, ndetse nka kimwe mu bisubizo by’ikibazo cy’ubwiyongere bw’imyororokere». Dufatiye ku muco w’Abanyarwanda no ku nyigisho duhabwa n’lvangili ya Kristu, dufite inshingano zo kurengera ubuzima no kubwubaka ubudahwema. Tuzi ko mu mateka yacu ya vuba, umuryango w’Abanyarwanda wahuye n’amakuba yo kutubaha ubuzima, bikaba byaratugejeje ku mahano ya jenoside yakorewe abatutsi n’intambara zinyuranye byahitanye inzirakarengane zitabarika.
4.Turongera guhamya dukomeje ko ubuzima bw’umuntu ari impano ikomeye y’lmana Rurema, ko rero bugomba kubahwa no kurengerwa kuva agisamwa kugeza igihe Imana imuhamagariye. Imana ni yo mugenga w’ubuzima, kuko buyikomokaho kandi bukayiganishaho, «Ntarakuremera mu nda ya nyoko nari nkuzi, nakwitoreye utaravuka » (Yer. 1,5).
5.Turakangurira buri wese kumenya ko n’inda itaravuka aba ari umuntu ufitanye umubano nyawo n’lmana ubwayo, ndetse n’abandi bantu. Nimwibuke ukuntu Yohani Batisita wari mu nda y’umubyeyi we Elizabeti, yahimbawe ahuye na Bikira Mariya wari utwite Yezu, «Ni uko Elizabeti yumvise indamutso ya Mariya, umwana atwite yisimbiza mu nda» (Lk 1,41). Uretse kandi no mu rwego rw’iyobokamana, n’inzobere mu by’ubumenyamuntu zemeza ko n’umwana ugisamwa aba ari umuntu rwose, ko rero akwiye kwakirwa akarengerwa, kuko akunda kandi agakenera gukundwa.
6.Twongere tubisubiremo gukuramo inda ni ukwica umuntu; ni no kumuvutsa uburenganzira bw’ibanze, ari nabwo ubundi bwose bushingiraho. Ibyo bikaba icyaha gikomeye imbere y’lmana n’amahano mu bantu; kuko icyo cyaha gikorerwa umuziranenge udafite uburyo bwo kwirwanaho, kandi kenshi akavutswa ubuzima n’abari bafite inshingano zo kumurengera, nk’ababyeyi cyangwa abashinzwe kubungabunga ubuzima muri rusange.
7.Turasaba abarebwa n’icyo kibazo bose, cyane cyane abiga bakanashyiraho amategeko u Rwanda rugenderaho, abakora mu by’ubuvuzi, n’umuryango nyarwanda muri rusange, kudaha urwaho imyumvire idahwitse ku buzima bwa muntu, ikirengagiza agaciro nyako k’umubyeyi n’ak’umwana nk’inzirakarengane.
8. Mu kwamagana icyaha cyo gukuramo inda, ntitwirengagije ibibazo bikomeye abagore bashobora guhura na byo: nk’igihe batwite batabyiteguye, igihe bahohotewe ku buryo bunyuranye cyangwa se kubera ubukene bw’umubyeyi. Ibi bibazo n’ubwo bikomeye, ntibikwiye kuba urwitwazo rwo gukuramo inda, kuko ari icyemezo cyo kwica umuntu. Byaragaragaye kandi ko gukuramo inda bisigira ibikomere ababyeyi, abenshi bikabatera intimba ihora igundiriye umutima wabo. Turashishikariza abantu bose, cyane cyane Inzego zibishinzwe, kwakirana urukundo no gufasha ababyeyi bahuye na bene ibyo bibazo.
9. Mbere yo gusoza ubu butumwa, turasaba abakristu bose n’abantu b’umutima mwiza guhuza imbaraga tukarwanya icyaha cyo gukuramo inda, ahubwo tugateza imbere imyumvire yubaha kandi irengera ubuzima; tugafasha abashobora guhura n’igishuko cyo kugwa muri icyo cyaha.
10.Turangije tubifuriza Noheli Nziza n’Umwaka mushya muhire 2011. Mwese tubaragije Bikira Mariya Nyina wa Jambo.
Bikorewe i Kigali, tariki ya 17 ukuboza 2010
+ Simaragidi MBONYINTEGE
Umwepiskopi wa Kabgayi
Akaba na Perezida w’lnama y’Abepiskopi gatolika bo mu Rwanda
+ Tadeyo NTIHINYURA
Arikiepiskopi wa Kigali
n’Umuyobozi w’agateganyo wa diyosezi ya Kibungo
+ Agusitini MISAGO
Umwepiskopi wa Gikongoro
+ Serviliyani NZAKAMWITA
Umwepiskopi wa Byumba
+ Yohani Damaseni BIMENYIMANA
Umwepiskopi wa Cyangugu
+ Alegisi HABIY AMBERE, sj
Umwepiskopi wa Nyundo
n’Umuyobozi w’agateganyo wa diyosezi ya Ruhengeri
+ Filipo RUKAMBA
Umwepiskopi wa Butare


text:
Inkuru z’abaturage bagizweho ingaruka no gufungura imyumbati ntizigisiba kumvikana mu bice bitandukanye by’igihugu aho usanga akenshi abana bato ari bo babigenderamo bakitaba Imana mu gihe abakuru rimwe na rimwe baba bazima ariko babanje kuremba bikomeye.
Nk’urugero mu mpera z’umwaka ushize, iki kinyamakuru cyabagejejeho inkuru y’abana batatu bo mu muryango umwe utuye mu Mudugudu wa Karambo, Akagali ka Songa, Umurenge wa Muko mu Karere ka Musanze bapfuye bazize imyumbati ya Gitamisi mu gihe ababyeyi babo bo bagarukiye kure.
Icyo gihe bariya bana “Bakimara kuyirya [imyumbati] bahise bagira ibibazo bikomeye cyane; baribwaga mu nda, bahita bajyanwa kwa muganga mu bitaro bikuru bya Ruhengeri, ubwo abo bana batatu bo bahise bapfa.” nk’uko byasobanuwe na Niyibizi Aloys, Umunyamabanga Nshingwabikorwa w’Umurenge wa Muko; ahabereye icyo kibazo.
Nyuma y’iyi nkuru hakomeje kumvikana izindi zisa nka yo mu bice bitandukanye by’igihugu, aho abantu batakaza ubuzima intandaro ari ukurya imyumbati, na none mu mpera z’umwka ushize mu Karere ka Rubavu, Umurenge wa Kanama abana babiri bo mu muryango umwe bapfuye bazize kurya imyumbati ifite ubumara, icyo gihe umubyeyi yagize ati “mu masaha y’umugoroba nageze mu rugo bambwira y’uko bafashwe[abana] mu ma saa kumi, abo batoya bapfuye bo bahise babura imbaraga no kwiyegura biba ikibazo’’.
Nyuma y’izo nkuru hamwe n’izindi bisa zagiye zumvikana, Ikinyamakuru izubarirashe.rw cyegereye Machara Faustin, impuguke mu by’imirire akaba akora mu Kigo cy’Igihugu gishinzwe Ubuzima(RBC), maze kimubaza ibibazo bitandukanye ushobora nawe kuba wibaza ku nkuru zikugeraho z’abahitanwe n’imyumbati aho utuye cyangwa ahandi.
Habaho amoko atandukanye y’imyumbati ariko twumva bavuga ko hari iyica, ese ubwoko bw’imyumbati bwica uburiye ni ubuhe?
Hari amako menshi asaga ibihumbi bibiri(2000) y’imyumbati ku Isi, kandi ubushakashatsi burakomeza gutunganya andi moko. Muri buri bwoko habamo icyo twita ‘Glycosides Cyanogènes’. Ibi ni byo bihinduka ubumara iyo byahuye n’imisemburo iba mu mubiri wacu yitwa ‘bêta-glucosidase’.
Kubera iki bavuga ko imyumbati ya ‘Gitaminsi’ ari yo yica?
Icyitonderwa: Buri bwoko bw’imyumbati bubamo ‘glycosides cyanogènes’ ariko ku rugero rutandukanye; ni ukuvuga ko ubwoko bufite ‘glycosides cyanogènes’ nyinshi ni bwo bwica cyane, ubwo rero twavuga ko Gitaminsi ifite ‘Glycosides cyanogènes’ nyinshi.
Mu bo twumva bakunda guhita bicwa n’imyumbati ni abana, ni ukubera iki?
‘Glycosides Cyanogènes’ na ‘bêta-glucosidase’ byombi iyo bihuriye mu nzira ndende y’Igogora bitanga ubumara bwitwa ‘Acide Cyanhydrique’; ubu bumara burakaze cyane kandi burica, ingano yica(dose letale) y’ububumara ni hagati ya Miligarama(mg) 0,5 na 3,5 ku 1 Kg by’ibiro by’umuntu, niyo mpamvu abana ari bo bapfa kubera ko bafite ibiro bike.
Uriye ubwoko bw’imyubati yica ni ibihe bimenyetso agaragaza?
Ibyo bimenyetso ni respiration rapide (guhumeka nabi nko guhumagira), une chute de la pression artérielle(tension ikamanuka), un pouls rapide(Umutima ugatera wihuta), une confusion mentale(kuvangirwa) des maux de tête(kuribwa umutwe), des maux d’estomac(Kuribwa mu nda) des vomissements(kuruka) de la diarrhée(guhitwa) des contractions musculaires(Gufatana kw’imikaya) et des convulsions (Kugagara).
Ese abaturage bategura bate imyumbati yica kugira ngo ntigire ikibazo ibagiraho mu gihe bayiriye?
Uburyo bwo gutegura imyumbati kugira ngo ubumara buvemo cyangwa bugabanuke buroroshye kandi ntibuhenda harimo; gutonora, kuyironga, kuyinika no kuyiteka. Ubu buryo burahagije kuvanamo ubumara ku buryo imyumbati n’ibiyikomokaho byaribwa nta ngaruka.
Iyo hiyongeyeho guteka bigaganya ndetse bigakuramo ubumara bwasigaye mu myumbati mu buryo nta ngaruka ku bafungura imyumbati n’ibiyikomokaho.
Ese uwariye imyumbati yica aravurwa agakira?
Yego aravurwa agakira! Gusa, gukira biterwa n’igihe yagereye kwa muganga ndetse n’ingano y’ubumara yariye.
Abaturage mwabagira izihe nama?
Icyo dusaba abaturage kiroroshye, ni ugutunganya imyumbati mbere yo kuyirya ndetse bakirinda kurya imyumbati mibisi itatunganyijwe.
Twitter: @Umurengezis


text:
Uko wajyanisha ipantaro muri gahunda ziyubashye
Akenshi ipantaro ni umwambaro wambarwa n’abadamu muri gahunda zisanzwe zidasaba kurimba cyane. Gusa ipantaro nayo ishobora kwambarwa muri gahunda ziyubashye mu gihe uyijyanishije n’ibi bikurikira.
Shyiraho agashati keza gafite amabara akeye. Niba ntako shyiraho agakote hejuru
Ambariraho inkweto ndende:ni byiza ko wakwambara inkweto ndende kuko zituma ipantalo ihinduka iyiyubashye.
Shyiraho isakoshi nziza ijyanye na gahunda ugiyemo. Kuri ubu hagezweho amasakoshi mato ariko na none atari tumwe duto cyane.
Sokoza neza bijyanye na gahunda ugiyemo cyane cyane shinyo nziza, ushyireho ibirungo ndetse n’ama bijoux agaragara.
Pamela


text:
Tariki ya 7 Mata hibukwa Jenoside yakorewe Abatutsi mu mwaka wa 1994, umuhanzi akaba n’umuvugabutumwa Uwihirwe Isae uzwi mu ndirimbo “Baho” yagize ubutumwa agenera Abanyarwanda muri iki gihe bibuka ku nshuro ya 23.
Umuhanzi Isae aragira ati “muri ibi bihe byo kwibuka ku nshuro ya 23 Jenoside yakorewe abatutsi, nongeye kwihanganisha abacitse ku icumu nti “nimukomere kandi ni muhumure,kuko bitoroshye kubura abawe ndetse no kwibuka ibyakubayeho…ariko ntibizongera kubaho ukundi”.
Uyu muhanzi yakomeje agira ati “twibuke abacu turwanye ingengabitekerezo ya Jenoside turinda n’ibyo twagezeho. Ndagira ngo mbibutse ko kwibuka atari ugusubira inyuma ahubwo bidutera imbaraga zo kurwanya ingengabitekerezo ya Jenoside no kurinda ibyo twagezeho’.
Aranenga abagifite ingengabitekerezo ya Jenoside
Baho mu kunenga abagifite ingengabitekerezo ya Jenoside yagize ati “sinabura kugaya abagifite ingengabitekerezo ya Jenoside, nsaba Imana ibamurikire n’umucyo wayo bave mu mwijima bamenye ukuri bahindukire dushyire hamwe dukorere Imana kandi twubake igihugu.Turebye aho tugeze ubu ntitwabura gushima Imana kandi tutibagiwe n’ubuyobozi bwiza yaduhaye. Abanyarwanda bose mwihangane kandi dukomeze kwitabira ibikorwa byose byo kwibuka ku nshuro ya 23 Jenoside yakorewe Abatutsi nk’uko byateguwe”.
Baho yemeza ko abahanzi bafite uruhare mu kubaka sosiyete
Umuhanzi Baho Isae akomeza agira ati “abahanzi bagira uruhare cyane mu kubaka sosiyete biciye mu butumwa buri mu ndirimbo zabo, kuko bugera kuri benshi icyarimwe ku bitangazamakuru cyangwa mu bitaramo”.
Isae avuga ko nta ndirimbo yahimbye yihariye ivuga ku Cyunamo, ariko muri rusange Abanyarwanda yabatuye indirimbo yise “Baho” kuko irimo amagambo ahumuriza nk’aho agira ati “Uwiteka arakwibutse Baho. Ntabwo uzapfa uzarama”.


text:
www.eachamps.rw
Nyampinga w’u Rwanda 2015 Kundwa Doriane yagaragaje ko umunsi ku munsi mu byo akora aba atekereza ko agomba gukomeza guhesha agaciro ikamba rya Nyampinga w'u Rwanda yambitswe muri 2015 n'igihugu cye muri rusange.
Kundwa Doriane yabaye Nyampinga w’u Rwanda muri 2015, yagaragiwe na Miss Uwase Vanessa wabaye igisonga cya mbere, Akacu Lynca wabaye igisonga cya kabiri, Fiona Muthoni Naringwa wabaye igisonga cya gatatu na Mutoni Balbine wabaye igisonga cya kane.
Yavuye mu Rwanda kuwa 6 Nzeri 2016 avuga ko ajyanywe no kaminuza mu ishami rya Administration muri Laval University mu Mujyi wa Québec, ubu akaba akomatanya amashuri n’akandi kazi.
Ubu abarizwa mu Ntara ya Ontario muri Canada, mu minsi yashize yagiranye ikiganiro n’ikinyamakuru cyandikirwa muri iyo ntara kitwa Tap Mag, avuga byinshi ateganya mu myaka itanu iri imbere birimo gushaka uburyo urubyiruko rw’u Rwanda ruba muri Canada rwabona imirimo byoroshye.
Uyu mukobwa yanavuze ko kuba nyampinga hari ikintu kinini byubatse kuri we, kuko byafunguye amarembo atari kuzapfa kumukingurirwa, yemeza ko atewe ishema no kuba yaragiriwe ubwo buntu.
Yagize ati ”Kuba Nyampinga w’u Rwanda 2015 byafunguye amarembo menshi kuri njye, nari mfite amahirwe yo kurenga imbibe z’u Rwanda, kwiga imico y’ahandi yaba muri Afurika, u Burayi, na America y’Amajyaruguru. Kuba Nyampinga byatumye ngira inshingano zikomeye. Zimwe mu nshingano nari mfite harimo kuvuganira rubanda, nka nyampinga w’u Rwanda 2015, nari meze nk’aho mfite igihugu cyose ku bitugu byanjye, mpagarariye u Rwanda n’abarutuye.”
Kundwa Doriane yakomeje avuga ko n'ubwo atacyambaye ikamba rya Nyampinga w'u Rwanda, agifite inshingano zikomeye zo guhesha ishema u Rwanda cyane cyane aho aba mu mahanga
Yagize ati “Aya ni amahirwe ntigeze mfusha ubusa kandi nkahora nzirikana kuyahesha agaciro, urugero: ‘ iyo ndi inaha muri Canada nkajya mu bikorwa bitandukanye mpura n’abantu benshi b’ingeri zose ndetse bakamenya. Aya mahirwe y’ikirenga aza yiyongera ku nshingano zanjye na n’ubu zitigeze zivaho, abantu mpura nabo bakamenya ko ndi umunyarwandakazi by’umwihariko nanabaye Nyampinga, banyibutsa ko nkwiriye kwitwararika kuko aho najya hose abantu bambona mu ndorerwamo y’u Rwanda. Nta kindi cyubahiro kibirenze kandi buri gihe aho ndi mbiha agaciro nkibuka ko ngomba guterwa ishema n’ikamba nambaye ndetse n’inshingano zose zaje ziriherekeje.”
Muri iki kiganiro Kundwa Doriane yagaragaje ko mu byo akora byose yiragiza Imana ndetse anavuga ko hari umurongo wo muri bibiliya ahorana ku mutima ukamubera inkomezi mu buzima bwe.
Yagize ati " Nterwa imbaraga cyane n’imirongo yo muri Bibiliya, ufite icyo usobanuye cyane kuri njye ni uwo muri Yesaya 40:10, uvuga ngo ‘ Ntutinye kuko ndi kumwe nawe, ntukihebe kuko ndi Imana yawe. Nzajya ngukomeza ni koko nzajya ngutabara kandi nzajya nkuramiza ukoboko kwanjye kw’iburyo, ari ko gukiranuka kwanjye."
Nyampinga Kundwa Doriane, yagizwe Umuyobozi wungirije w’Ihuriro ry’Urubyiruko Nyarwanda ruba muri Canada ryitwa International Rwanda Youth for Development [IRYD], ndetse muri iki kiganiro akaba yaravuze ko ari kimwe mu byo yishimira cyane.
Miss Kundwa Doriane
5 days ago | by Theos Uwiduhaye
Xxxx 4 days ago
Ntugashweze Wa Mukobwa We Ngo Uhek Igihugu Mubitugu? Naw Urakaga Ndakareply(0)
lee 4 days ago
Nuko ngo wari ufite igihugu ku bitugu byawe nkaho uri perezida wa Repubulika, ivugire kugirango wongere ugaragare muri showbizi naho ibyo uvuga kuba se ukuriye ihuriro ry,urubyiruko rutagera no ku 1000, ibyabanyampinga twese twarabibonye mutinzwa no kwambikwa ikamba no guhabwa contake y'iriya modoka gusa biba birangiye.reply(0)


text:
Mbese ubukristo bwawe bwubatse ku muco cyangwa ku ijambo ry’Imana?
Iki ni ikibazo kibajijwe n’umuntu umwe mu gitangazamakuru cya Gikristo kitwa Charisma magazine. Uyu aribaza ikibazo mu rurimi rw’icyongereza kigira kiti ‘’Are you a Biblical Christian or a Cultural Christian?’’ Iki kibazo nicyo nagize ngo tugarukeho mu magambo magufi tugenekereje arakubaza niba uri Umukristo ushingiye kuri Bibiliya cyangwa ku muco.
Uwibaza iki kibazo arabihera ku busesenguzi yakoze nyuma yo kubona umubare w’abakristo urushaho kwiyongera hirya no hino mu bihugu bitandukanye ariko kandi na none kuri we ntabona umusaruro wabyo.
Aha niho ashingira avuga ko ushobora gusanga abantu benshi barabaye abakristo ariko hakaba hari ibindi bintu banze kurekura, bakaba abakristo b’umuco, aho kubaka ku mahame y’ijambo ry’Imana, ari yo Bibiliya.
Ibi yabihereye kuburyo we asanga umubare w’abakristo woyongera nko muri Amerika kurusha mbere aho abasha kumenya cyane amakuru yaho. Nyuma y’ibi akibaza iki kibazo, ‘’Niba itorero rifata igice kinini cy’ubuzima bwacu, kuki bitagira ingaruka kuri sosiyete yacu, bidatanga impinduka igaragara?’’
Ibi bivuze ko ikibabaje ari uko umubare uzamuka, umusaruro ukagabanuka.
Ibi bivuze ko abantu bashaka kujya mu ijuru ariko kandi hakaba hari n’ibindi byinshi bibazengurutse banze gutandukana nabyo, bigatuma aho gushishikazwa no kumenya icyo Imana ivuga mu ijambo ryayo, bishyiriyeho andi mahame bakurikiza, rimwe na rimwe aboroheye kuko ahuje n’irari ryabo.
Mbese umuntu yavuga ko hafi y’inzira ijya mu ijuru, abantu bahaciye akandi kayira gateganye n’inzira ijya mu ijuru, uwababona yakwibeshya ko nabo ari ho bajya kandi si byo. Baje gukizwa bitirirwa Yesu, ariko bakorera abandi bami bo mu isi n’izindi mana, mbese birirwa mu nsengero bagataha iwabo muri kamere basanganywe, muri bya bindi byo mu miryango n’ibindi byinshi bitandukanye ariko byose bigamije kubakamuramo ukubaho kw’Imana mu buzima bwabo.
Nkwifurije kuba umukristo wemera gukurikira Kristo, ugatandukana n’umuco, imiryango n’andi mahame yose, ahubwo ukubaka ku mahame y’ijambo ry’Imana, nibwo uzagera mu ijuru amahoro. Imana idutabare. Amen.


text:
Muri iyi nkuru, turibanda cyane ku kugira ubuzima bwiza muri rusange ndetse n’ubw’umuryango wawe. Bitewe n’umugore, gutwita bituma habaho imihindagurikire mu buzima, cyane cyane ku byerekeranye n’ibyo umugore akora mu buzima bwa buri munsi.
Mu gihe abagore bamwe usanga ntacyo bibatwaye, ku bandi biba ngombwa ko bareka gukora imirimo y’ingufu ahubwo bagakora iyoroheje, cyangwa se bakagabanya ibyo bakoraga mu buzima bwa buri munsi, cyangwa se nanone bikaba ngombwa ko hari iyo bareka burundu. Gusa nanone usanga inshingano zawe zigomba kuzuzwa n’ubwo rwose uba utwite.
Mbere na mbere, ugomba kubanza gushyira ku rutonde ibintu ubona wabasha gukora uko inda yawe utwite igenda iba nkuru. Ku bagore bamwe, usanga mu ntangiriro zo gutwita baba bakibasha gukora imirimo yose nk’ibisanzwe, ariko bakaza kugenda bananirwa buhoro buhoro hanyuma. Urebye, usanga n’imirimo yo mu rugo iba imureba ; biba byiza iyo ufite umukozi hanyuma ukamuha zimwe mu nshingano zawe wagombaga kuzuza akaba ariwe utangira kuzimenya akazitaho. Ushobora kandi gufata imirimo imwe n’imwe yo mu rugo ukayishinga abana bakuru iyo ubafite. Ikindi kandi iki nicyo gihe cyiza wasabamo umugabo wawe kugufasha imirimo imwe n’imwe.
Ni byiza gushira ubwoba ugasaba ubufasha. Ubu bufasha usaba bujyana no kumenya ko inda yawe utwite nta kibazo cyayibaho. Icyo nakongeraho hano ni uko usanga hari abagore bamwe na bamwe bavuga ko bafite ingufu zo gukora akazi kose, kandi bakagakora nk’uko bikwiye ; ibi ni ibyo gushimwa cyane, ariko kandi biba byiza gutekereza no ku mwana uri mu nda mu gihe ukora iyi mirimo yose.
Birashoboka ko hari imirimo imwe n’imwe utabasha gukora rwose, bityo rero ntugahatirize. Hari imirimo imwe n’imwe ubona ko ntacyo igutwaye kuyikora, ariko ikaba yaba ari mibi ku mwana uri mu nda. Ni byiza kandi kujya kwa muganga ukamugisha inama igihe ushidikanya. Ariko kandi uramutse ubonye nta muntu wo kugufasha ubonye, kora iyo mirimo wowe ubwawe, ariko ukora ku buryo wita ku buzima bwawe hamwe n’ubw’umwana utwite.
Igihe ugeze ku kazi kaguhemba, nabwo ukora bimwe n’ibyo twavuze haruguru, kora bike ushoboye, saba ubufasha niba wumvise ko ari ngombwa, kandi igihe wumvise utabasha kuzuza inshingano zawe zose nk’umukozi, bibwire umukoresha wawe. Ibigo byinshi, byaba I bya leta cyangwa se iby’abikorera ku giti cyabo, nabo barabyumva iyo umugore utwite ageze mu bihe nk’ibi. Icyo gihe ushobora gusaba ko baguha imirimo yoroheje, kandi byaba ngombwa ugasaba ikiruhuko.
Igihe inshingano zawe zose zimaze kwitabwaho, ugatangira kwitegura kuzakira umwana uzaba umaze kubyara, ugatangira kugira ibyo umugurira, n’ibindi, kuko biba bitoroshye cyane cyane ku bagore baba babyaye ku nshuro ya mbere mu buzima bwabo. Mu nkuru izakurikiraho, nibwo tuzabona ibindi bintu umubyeyi akenera.
Ku bindi birambuye sura www.agasaro.com
Reba Video
Ni gute wakwitwara mu kazi igihe utwite ?
Muri iyi nkuru, turibanda cyane ku kugira ubuzima bwiza muri rusange ndetse n’ubw’umuryango wawe. Bitewe n’umugore, gutwita bituma habaho imihindagurikire mu buzima, cyane cyane ku byerekeranye n’ibyo umugore akora mu buzima bwa buri munsi.
at 7:54:00 AM
Labels: abagore


text:
Ku Cyumweru tariki ya 16 Ukwakira ni bwo Uwimana Valens w’imyaka 28 yishe Twizeyimana Fulgence ufite imyaka 24 amukubise ipiki mu mutwe amuziza ko yamusambanyirizaga umugore.
Umunyamabanga Nshingwabikorwa w’Umurenge wa Kimisagara, Ruzima Serge yabwiye IGIHE ko ubu bwicanyi bwabaye ahagana saa yine z’ijoro, aba bombi bakaba babanje gusangira inzoga mu kabari.
Yagize ati “ Nibyo yamwishe ejo nijoro, yamwicishije ipiki ayimukubise mu mutwe bapfa ko yamusambanyirizaga umugore, ngo akaba yari ari kumwigambaho ko babyaranye umwana.”
Yakomeje asaba abaturage kwirinda kwihorera kuko bitemewe ndetse anabashishikariza gutanga amakuru ku gihe y’ingo cyangwa y’abantu bafitanye amakimbirane mu rwego rwo gukumira impfu nk’izo.
Kugeza ubu Uwimana Valens afungiye kuri Sitasiyo ya Polisi ya Kimisagara mu gihe umurambo wa nyakwigendera wajyanywe ku bitaro bya Kacyiru.
Ingingo ya 140 y’igitabo cy’amategeko ahana iteganya igihano cy’igifungo cya burundu ku muntu wese uhamwe n’icyaha cy’ubwicanyi, iya 142 y’icyo gitabo igateganya igihano nk’icyo ku wo ari we wese uhamwe n’icyaha cyo kwica uwo bashakanye.


text:
Muhanga: Nta kintu cy’umuturage kizongera kwibwa ngo kigende buheriheri-Mayor Uwamariya
Inama y’abagize Komite mpuzabikorwa y’akarere ka Muhanga yabaye kuri uyu wa 29 ukuboza 2017 mu kigo cy’ishuri ryisumbuye ry’Abadivantisite i Gahogo, abayitabiriye kuva ku rwego rw’umuduguru kugera ku bakozi b’Akarere n’izindi nzego, babwiwe ko nta cy’umuturage kizongera kwibwa ngo kigende buheriheri. Bamwe mu baganiriye n’intyoza.com nti bemera ibyavuzwe.
Uwamariya Beatrice, umuyobozi w’akarere ka Muhanga ubwo yari imbere y’imbaga y’abayobozi bitabiriye iyi nama yababwiye ko mu gihe umuturage yibwe kandi byitwa ko hari irondo n’inzego zitandukanye mu mudugudu nta kibwe kizongera kugenda buheriheri. Ibyibwe bizajya birihwa n’abaraye irondo hamwe n’abafite uruhare bose mu migendekere myiza y’irondo. Ibi siko bibonwa na bamwe mu bitabiriye iyi nama.
Mayor Beatrice, yagize ati ” Nta muntu bizongera kugaragara ko yibwe umutungo we cyangwa se ngo arare ahangayitse, tugiye kunoza irondo kandi n’abatarikora babihanirwe. Kuba nta muturage uzongera kwibwa ngo ibye bigende buheriheri, tuvuge nk’Inka; kuvuga ngo inka yagiye, iribwe, irazimiye n’uburyo ingana, ntabwo inka igenda mu isakoshi. Aho rero biba bivuga ngo niba inka igiye ni uko irondo ridapanze neza, abaripanga ni Komite y’umudugudu, ni akagari kagomba gukora Coordination ( kuyobora) ka kareba ko irondo rikorwa, niba abagombaga kurirara uwo munsi batashye kare cyangwa se batakoze inshingano zabo, abo bantu bose bafitemo Responsibility(uruhare cg inshingano) mu migendekere myiza y’irondo nibo bazajya biterateranya bashumbushe wa muturage wabuze Inka.”
Abayobozi bamwe mu bitabiriye iyi nama, mu baganiriye n’intyoza.com ntabwo bemeranywa n’ibyavuzwe n’ubuyobozi kuri iki cyemezo, bavuga ko cyaba kibangamye ndetse ko gishobora guteza ibindi bibazo mu baturage.
Umwe muribo yagize ati ” Biriya, imbogamizi zirimo. Ukuntu imbogamizi zirimo, abajura bashobora guca ahantu irondo rivuye bakaba bahiba, umuturage akibwa kandi atatatse, iyo umuturage yatatse irondo riramutabara, ariko iyo ikintu cye cyagiye irondo nti ribimenye, iyo irondo ririhishijwe cyangwa se abayobozi umuturage atatatse, numva haba harimo akarengane.”
Undi muri aba bayobozi yagize ati ” Umukuru w’umudugudu ntabwo abera hose icyarimwe, ndetse n’iryo rondo nubwo tuba dufatanije, hari abakora bishyurwa, hari n’abakora ku giti cyabo nk’abaturage muri rusange, ntabwo bashobora gukwirwa ahantu bonyine. Umukuru w’umudugudu cyangwa abo banyerondo ntabwo aribo bakwiye kuriha icyo kintu kibwe. Nonahangaha hariya hashobora kuvuka ikibazo tukajyayo turi benshi, mu kandi kanya hariya hakaba havutse ikindi kibazo, ibyo bibazo rero urumva ko tutakagombye kubyirengera mu by’ukuri. N’umuntu ku giti cye agomba kwicungira umutekano, niba wibwe ntuvuze induru ngo nibura byumvikane ko hari ikintu kibaye aho hantu ngo niba twari kuri uru ruhande tujye kurundi ruhande, n’umuntu ku giti cye aba abigizemo uruhare niba atabashije kuba yavuza induru hakiri kare cyangwa yatabaza. Nta wamenya kuko umuntu ni umuntu ashobora no kuba yakwiyibisha akavuga ati ba bantu nibo bashobora kuzariha, iperereza rigomba gukorwa nyiricyaha akaba yagihanirwa.”
Abitabiriye iyi nama ni, abagize Komite mpuzabikorwa y’Akarere; ni abayobozi, abakuru b’imidugudu 331, ba gitifu b’utugari 63, harimo abagize inama y’umutekano itaguye, abayobozi b’amashami ku rwego rw’akarere, ba Gitifu b’Imirenge kimwe n’undi wese wakenewe. By’umwihariko ba Midugudu na ba Gitifu b’utugari babwiwe ko ubutaha bazahamagazwa bakisobanura aho bageze besa imihigo y’ibikorwa bimwe na bimwe.
Munyaneza Theogene / intyoza.com


text:
Ku itariki 29 Kamena 2001, nyuma y’imyaka igera kuri makumyabiri Bikira Mariya abonekeye i Kibeho, Umushumba wa Diyosezi ya Gikongoro, ahereye ku byagezweho mu bushakashatsi bwakozwe n’akanama kari gashinzwe gukurikirana iby’iryo bonekerwa yatangarije abantu bose icyemezo gikemura burundu iby’ibonekerwa ry’i Kibeho yemeza ko Bikira Mariya yahabonekeye koko.
Muri benshi bavugwa ko babonekewe i Kibeho hatangajwe ko abakwiye kwizerwa ari abakobwa batatu Bikira Mariya yihishuriye ko ari «Nyina wa Jambo». Abo bakobwa ni Alufonsina Mumureke, Nataliya Mukamazimpaka na Mariya Klara Mukangango; babonekewe mu myaka ibiri ya mbere, ni ukuvuga mbere y’uko umwaka W’1983 urangira.
Nk’uko byatangajwe, ibituma iryo bonekerwa rigirirwa icyizere ni ireme ry’amagambo nyir’ukubonekerwa yavuganye n’Uwamubonekeye, ireme ry’ubutumwa yabwiwe. Ubwo butumwa bwa Bikira Mariya i Kibeho bukubiye mu ngingo zikurikira:
1- Abantu nibisubireho bidatinze, bagarukire Imana.
2- Abantu bagomba gusenga ubutarambirwa basabira isi kugira ngo ihinduke kuko imeze nabi cyane ikaba igiye kugwa mu rwobo.
3- Bikira Mariya afite agahinda kenshi kubera ukwemera guke n’ukutihana biranga abantu b’iki gihe. Kuko badohotse ku muco mwiza, bakishora mu ngeso mbi bishimisha mu kibi no guhora bica amategeko y’Imana.
4- Abantu nibashishoze cyane kuko ukwemera n’ubuhakanyi bizaza mu mayeri.
5- Abantu nibamenye agaciro k’ububabare n’umwanya wabwo mu kubaho k’umuntu no mu kubaho gikristu.
6- Abantu nibasenge ubutitsa basabira isi kandi nta buryarya kuko benshi batagisenga n’abasenga ntibabikore uko bikwiye. Bityo abasenga nibabitoze abandi kandi banabikore mu mwanya w’ abatabikozwa.
7- Abantu nibubahe kandi biyambaze Umubyeyi Bikira Mariya
8- Abantu nibavuge ishapure y’ububabare burindwi bwa Bikira Manya.
9- Bikira Mariya yifuje kubakirwa Ingoro y’urwibutso i Kibeho.
10- Abakristu nibasenge ubutitsa basabira Kiliziya kuko amakuba akomeye ayitegereje mu bihe biri imbere.
Ubu butumwa bwa Bikira Mariya i Kibeho bugenewe buri muntu no mu bihe byose. Kuko Bikira Mariya atazanywe i Kibeho no gutanga inyigisho nshya, ahubwo yaje kutwibutsa ku buryo bwurnvikana ibyo twari twaribagiwe bityo akatuburira ngo tubashe kwisubiraho no kugarukira Imana.
Byavuye mu gitabo: Abatagatifu duhimbaza buri munsi, cyanditswe na Diyosezi ya Butare muri Nyakanga 2006


text:
Inama yatangijwe na Musenyeri Servilien NZAKAMWITA, akaba yarasobanuye ko iyo nama igamije gutegura Umwaka w’ikenurabushyo 2012-2013 muri Diyosezi. Yibukije ko igomba gutangwamo ibitekerezo byubaka bigendeye k’ubunararibonye bwa buri muntu mu murimo wa gitumwa.
Yibukije ko iyo nama ari iya mbere ikozwe hari Vicaire Général mushya, Myr Alfred RUTAGENGWA ufite ubushake n'umurava mu gufatanya n’abandi mu iterambere rya Diyosezi. Ni na we wahise ayobora inama kuko Musenyeri yari agiye mu yindi mirimo.
Mgr Alfred yagaragaje ko mu nama hagomba kuganirwa ku ngingo eshatu ari zo:
1. Ubuzima bw’abapadri
2. Umujyo umwe mu Ikenurabushyo (Pastorale d’ensemble)
3. Uko Abasaserdoti bacunga ibyo bashinzwe
Amaze gusobanura muri make izi ngingo abapadri bagiye kwigira mu matsinda ingingo ya mbere ivuga k'ubuzima bw'abapadri maze bibanda ku mirongo itanu:
- Kubaka ishusho y’umupadri, ubumwe bw’abapadri n’ubuvandimwe bwabo.
- ubuzima bwa roho bw'umupadri
- Gutegura ejo hazaza h'umupadri
- Kuba bugufi Abapadri (Accompagnement des pretres)
- Kubaka Diyosezi nk'umuryango w'abapadri
Abasaserdoti kandi baganiriye k'uburyo burambuye ku kugira
umujyo umwe mu Ikenurabushyo muri Diyosezi (Pastorale d'ensemble), banarebera hamwe uko Abasaserdoti bacunga ibyo bashinzwe.
Muri iyo nama kandi abapadri bahawe ikiganiro n'intumwa zari zavuye muri CRS Rwanda, Pascasie MUSABYEMUNGU na Samson NZAYISENGA, bakaba barabaganiriye ku bintu bya ngombwa mu kumenya gufata neza abakozi hagamijwe ko akazi karushaho kugenda neza kandi kakarushaho gutanga umusaruro ushimishije. (essentiel de la fonction des ressources humaines).
P. Jean Damascène MUGIRANEZA


text:
Imana irema umuntu yamuremye mu ishusho yayo kandi mu mugambi wayo yashakaga ko azaba mu buzima bujya kumera nk’ubwayo ariko aho umuntu akoreye icyaha yahise yitandukanya n’ubwiza bw’Imana.
Ntago Imana yigeze yirengagiza umuntu nubwo yari yayicumuyeho ahubwo yashakishije uko yakongera kunga ubumwe na muntu,bitewe n’urukundo ruhebuje Imana ifiteye umuntu byatumye imuha umwana wayo ikunda cyane Yesu Kristo.”Kuko Imana yakunze abari mu isi cyane, byatumye itanga Umwana wayo w’ikinege kugira ngo umwizera wese atarimbuka, ahubwo ahabwe ubugingo buhoraho”.Yohana 3:16.
Kwizera yesu kristo ni intambwe uba uteye yo kubona ubugingo kandi Yesu kuko ariwe mwami w’amahoro ahita akugeza mu mahoro ye,yaravuze ati” “Ntimuhagarike imitima yanyu, mwizere Imana nanjye munyizere.
Mu y’andi magambo niwizera Yesu ntago uzahagarika umutima kuko amahoro we atanga ntago ari nk’ayab’isi batanga ahubwo akwiha wese kandi akaguha imbaraga igihe bikomeye,ajya kujya mu ijuru yabwiye intumwa ze ati” “Mbasigiye amahoro, amahoro yanjye ndayabahaye. Icyakora simbaha nk’uko ab’isi batanga. Imitima yanyu ntihagarare kandi ntitinye.
Yesu Kristo azi ibikubuza amahoro ariko we arakubwira ngo witinya niba umufite ufite amahoro yuzuye,wikangwa nibyo uri kubona bikubujije amahoro ahubwo reba ko imibanire yawe n’Imana ihangaze neza kugirango hatagira ikikunyaga amahoro yawe,Yesu niwe Rufunguzo rugomba kugenga amahoro yawe.


text:
Rwanda | Nyamasheke: Umutekano mu kwezi gushize wagenze neza.
Kuri uyu wa kane tariki ya 4/10/2012, Inama y’umutekano yaguye y’akarere ka Nyamasheke yateranye ngo isuzume uko umutekano wari wifashe mu kwezi gushize kwa nzeri, umuyobozi w’akarere ka Nyamasheke akaba atangaza ko umutekano wari wifashe neza n’ubwo hatabuze utuntu tumwe na tumwe twawuhungabanyije.
Nyuma y’inama umuyobozi w’akarere ka Nyamasheke Habyarimana Jean Baptiste yatangaje ko muri rusange basanze umutekano warabaye mwiza muri uku kwezi gushize, gusa akavuga ko hari ibikorwa bimwe na bimwe byagaragaye byahungabanyije umutekano higanjemo cyane; gukubita no gukomeretsa, ubujura buciye icyuho, imfu zitandukanye no gukoresha ibiyobyabwenge, umuyobozi w’akarere akaba avuga ko hari ingamba bafatiye muri iyi nama ngo bazabashe gukemura ibi bibazo byose byabangirije isura.
Mu kwezi gushize kandi ngo hanagaragaye icyaha cyo gukoresha no gukwirakwiza amafaranga y’amiganano mu karere, bityo umuyobozi w’akarere akaba yasabye abaturage gushishoza ngo batazahangikwa ayo mafaranga.
Ikindi cyagarutsweho muri iyi nama ni uko usanga amarondo yaradohotse bishobora kuba biterwa no kwirara kw’abaturage kuko babona umutekano usesuye, bakaba basabwa guharanira ko wasugira ugasagamba, ndetse bakanarushaho gucunga umutekano w’ikiyaga cya kivu ngo kitazaba inzira y’abahungabanya umutekano.
Abagize inama y’umutekano yaguye y’akarere kandi banarebeye hamwe uko igihembwe cy’ihinga kiri kugenda ngo kuko kuba abaturage baba bafite ibyo kurya bihagije ari kimwe mu bituma habaho umutekano, bityo buri rwego rukaba rwasabwe kubikurikirana ngo kizasigire abaturage umusaruro uhagije.
Baneretswe uko imirimo yo kubaka ibyumba by’amashuri, ubwiherero n’amacumbi y’abarezi iri kugenda, bakaba basabye ko hashyirwamo ingufu kuko hakiri akazi kenshi ko gukora kandi inzego zose zikabigira ibyazo.
Â


text:
Ubundi ahanini nk’uko ubushakashatsi bwagiye bubyerekana ,ngo usanga izina ry’umuntu ari ryo rimusobanura ,kuko ngo iyo urebye imwe mu myitwarire iranga uwo muntu iba ihuye n’ubusobanuro bw’iryo zina. Bityo nk’uko abakunzi b’umuryango.rw bakomeje kudusaba ko twazajya tubabwira imico iranga abantu dukurikije amazina yabo, Iyi niyo mico twabahitiyemo kubasobanurira iranga amwe mu mazina abasomyi bacu baba badusabye.
Bernadette,
Bernadette iyo umumenye uramukunda ariko nyine bimusaba kubanza ukamugenza buhoro, ukamwiga ukamenya uburyo ateye. Bernadette agira isoni, ntakunda kuvuga, agira ibanga kandi ntago aba yumva yisanzuye mu bantu. Ariko iyo umaze kumumenyera ubona uburyo Bernadette afite igikundiro nta bikabyo n’ukuntu biryoshye kumumenya. Bernadette yagukunze akwimariramo yanakwitangira ariko bisaba ko ubanza kumwemeza ko utazamuhemukira. Bernadette ntakunda ibikabyo kandi iyo yagukunze ntacyatuma ahinduka. Ntago ari indyarya kandi iyo afite ikintu ashaka kukubwira ntaca hirya no hino. Bernadette akunda gutekereza ku bintu by’ubwenge n’inkomoko y’ibintu byose. Ni umuntu kandi ushyira mu gaciro cyane kuburyo hari n’ubwo aseka abantu bajya mu bintu by’amadini bakabyinjiramo cyane.
Ernest,
Akunda kindagadura,yikundira umutuzo,akunda guhinduka ndetse aba ari umuntu w’igikundiro,akunda gutumirwa cyane mu birori ndetse agakunda no kuryoshya ubuzima mbese ni ukuvuga ngo akunda kwishimisha,akunda kumenya,aba yumva yakemura ibibazo by’abandi,agira Ubuntu yewe akagira n’umutima ukomeye,ntanjya apfa kuruha yewe aba ari n’umunyembara,aba ashaka kugira itandukaniro n’abandi,aba akunda ibintu binjyanye na Politiki ndetse n’ubuhinzi.
Denise,
Aba ari umunyembaraga mu buryo bugaragara,aba ari umushoramari ndetse ari n’umukozi mwiza,haba mu bitekerezo ndetse no mu bikorwa,aba ari wa muntu wiyitaho cyane bityo uko ateye bigatuma agira amahirwe yo kubona umwanya ukomeye mu buyobozi bw’ahantu akora ndetse n’imbaraga,akunda kuba ari wa muntu wikaruma cyane,ugira ibitekerezo kandi agira n’ikinyabupfura;akunda kwicara ahantu ha wenyine maze akiyumvira.
Aba ari wa muntu ushobora kwiyumanganya,ni umunyamahoro,iyo nta mukunzi afite asangiza urukundo rwe ahorana ipfunwe,ukunze kugira amasonisoni make,akaba ashobora no kwihangana.
Jeanette,
Aba ari umunyakuri,umunyamugisha,nta kunda kwigana ahubwo akunze gukora ibintu bidahuye niby’abandi,akunze kuba ari n’umuyobozi mwiza ariko cyane cyane ku kintu cyabaye cyaburiwe umuti,rimwe na rimwe akunze gutangira ibintu ariko ntabirangize kandi akaba azi no kubana n’abandi,ashobora gukora neza mu mwanya w’ubuyobozi,ibintu kandi akora biba birimo ubuhanga.
Kugaragara neza mu bandi nibyo bintu bimushimisha ndetse akaba iteka ashaka uburyo umwanya arimo abantu bose bawisangamo,afite imbaraga n’ubushobozi bwo kwihitiramo icyerekezo cye ndetse no kugera kucyo ashaka mu buzima,agira umwuka w’ubutabera kandi ibi byose akabikorera mu mwanya w’ubuyobozi arimo.
Claude,
Aba ari umuntu ukunda gusangira na abagenzi be ndetse akaba ari n’incuti nziza,agira impuhwe,akunda guhatiriza ibintu,ndetse aravugavuga cyane kandi akaba na nyirabayazana kaba nta nikintu yitaho,rimwe na rimwe ntanjya abasha kwihangana,ashobora na none igihe kinini kurangwa n’ibyishimo,ashaka ko abaho yigenga yewe akaba ari n’umushakashatsi mwiza,aba azi icyo ashaka ndetse n’impamvu agishaka.
Francine,
Iteka aba ameze nk’umwana,akunda kwibera mu rugo,arafasha ndetse buriya ngo aba ari ninshuti nziza,rimwe na rimwe agafata n’imyanzuro neza,aba ari wa muntu ushobora kunga abandi kandi akaba
akunze kuvamo umukunzi mwiza,yikundira,ubuhanzi,abanyamuziki kandi ikindi akaba ashobora kwimariramo umuntu bakundana,akunze kuba ari umuyobozi muri ibi bintu,ubushoramari,ubucuruzi,ubuhanzi ndatse n’ubushakashatsi muri Science,aba yumva ashaka gukura mu bitekerezo ndetse no kumva abantu n’ibintu.
Florence,
Florence we imico ye iba imeze neza niya Francine kuko nawe ,Iteka aba ameze nk’umwana,akunda kwibera mu rugo,arafasha ndetse buriya ngo aba ari ninshuti nziza,rimwe na rimwe agafata n’imyanzuro neza,aba ari wa muntu ushobora kunga abandi kandi akaba akunze kuvamo umukunzi mwiza,yikundira,ubuhanzi,abanyamuziki kandi ikindi akaba ashobora kwimariramo umuntu bakundana,akunze kuba ari umuyobozi muri ibi bintu,ubushoramari,ubucuruzi,ubuhanzi ndatse n’ubushakashatsi muri Science,aba yumva ashaka gukura mu bitekerezo ndetse no kumva abantu n’ibintu.
Innocent,
Ni wa muntu udashobora gutuza mu gihe atararangiza icyo yatangiye,akunda gukoresha ikaramu cyangwa kereyo ari gushushanya ibinjyanye n’imyambarire,agira urukundo ndetse n’ubumuntu,ni umunyamahirwe mabi cyangwa meza,ni umuntu uba uraho gusa ntawe abangamira ndetse akaigirira impano yo kwandika,ahora ashaka akazi kagaragara gauhuye n’impano aho yaboneramo inyungu ndetse kanagakora neza,aba ari wa muntu wikundira ibidukikije ku buryo aho haba hari ibiti bitandukanye cyangwa indabyo.
Sabrina,
Sabrina aba ari wa muntu urangwa n’umwuka mwiza mu bandi kuko n’izina rye ryonyine rituma akundwa ndetse rigatuma atangira n’ubuzima bwiza n’amafaranga mu ishoramari,gusa ni wa muntu ukunda byacitse ariko akaba ari wa muntu uzi gucunga umutungo neza,yumva ko yabaho nta muntu umugenga ku buryo akora ibintu bye nta w’umuhagaze hejuru.
Nadia,
Nadia aba ari wa muntu ufite impano y’ibitekerezo byiza ku buryo bishobora guhindura isi,akunda kwishimisha mu buzima ariko iyo afite umwanya,afite impano yo kwihanganira ibyago,ntabwo akunda kuruhuka,ni wa muntu abantu bose baba bishimira kuko niyo ageze mu rukundo azanamo impinduka,akunda amahoro,ntaba yifuza ko hari uwa mugenga mbese we ahora ahuze “Busy”.
Nyuma yaya mazina tukaba tubijeje ko tuzajya tubasobanurira imyitwarire y’andi mazina muzagenda mudusaba ko twabasobanuriraho, ahanini usanga ngo 90% y’imyitwarire y’aba bantu iba ihura n’ubu busobanuro.
Martin MUNEZERO
munsonanurire izina ladouce murakoze cyane
mwaritsoba nuriye koko


text:
ISOMO RYA MBERE
Igitabo cy’Umuhanuzi Yonasi (Yon 4, 1-11)
Yonasi abonye ko Imana ibabariye abaturage b’i Ninivi, 1biramubabaza cyane maze ararakara. 2Yambaza Uhoraho avuga ati « Si ibi nari navuze igihe nari nkiri mu gihugu cyanjye ? Ni cyo cyatumye mbanza guhungira i Tarishishi. Nari nzi nyine ko uri Imana y’impuhwe n’ibambe, utinda kurakara kandi ukungahaye ubudahemuka,’ ntukomeza umugambi wo kugira nabi. 3None rero Uhoraho, nkiza ubuzima bwanjye kuko gupfa bindutiye kubaho.» 4Uhoraho arasubiza ati « Ubwo koko hari impamvu ufite yo kurakara?»
5Yonasi ava mu mugi yicara iburasirazuba bwawo, ahiyubakira akazu, maze akugamamo izuba ategereje ikizaba kuri uwo mugi. 6Hanyuma Uhoraho Imana ategeka ko hamera ikibonobono, maze kikazamuka hejuru ya Yonasi kugira ngo kimutwikire, bityo kimugabanyirize akababaro. Yonasi yishimira bikomeye icyo giti. 7Ariko bukeye bwaho, umuseke ukebye, Imana itegeka ko haza inanda ikarya cya giti maze kikuma. 8Nuko izuba rirashe, Imana iteza umuyaga utwika w’iburasirazuba, izuba ricanira umutwe wa Yonasi maze araraba. Asaba gupfa, aravuga ati « Kuri jye biraruta ko napfa aho kubaho.»
9Uhoraho abwira Yonasi ati « Ubwo koko hari impamvu ufite yo kurakazwa n’iki giti ? » Arasubiza ati « Yego, birakwiye ko ndakara byo gupfa. » 10Uhoraho arongera ati «Wowe ubabajwe n’iki giti utigeze uruhira cyangwa ngo ugihe gukura, kikaba cyarakuze mu ijoro rimwe, kikuma mu rindi. 11Naho jyewe, mbese sinkwiriye kubabazwa na Ninivi, umugi mugari, utuwe n’abantu ibihumbi ijana na makumyabiri batazi gutandukanya indyo n’imoso, hamwe n’amatungo atabarika ?»
ZABURI (Zab 86 (85), 3-4, 5-6, 9ab-10)
Inyik/ Nyagasani, uri Imana y’imbabazi n’impuhwe.
Nyagasani, ngirira imbabazi,
ni wowe ntakira umunsi wose.
Shimisha umutima w’umugaragu wawe,
kuko ari wowe ndangamiye, Nyagasani.
Nyagasani, wowe ugwa neza kandi ukagira ibambe,
wowe ugirira impuhwe zihebuje abakwirukira bose,
utege amatwi wumve isengesho ryanjye,
uhugukire ijwi ryanjye ndagutakambira.
Amahanga yose wiremeye,
azaza agupfukamire, Nyagasani,
kuko uri igihangange kandi ugakora ibitangaza,
wowe wenyine, Mana y’ukuri !
IBANGONDIRIMBO RIBANZIRIZA IVANJILI
Alleluya Alleluya.
Tuyobowe na Roho w’Imana utugira abana bishingiwe kibyeyi,
Imana tuyita « Data ».
Alleluya.
IVANJILI
+ Luka (Lk 11,1-4)
1Umunsi umwe Yezu yari ahantu asenga. Arangije, umwe mu bigishwa be aramubwira ati « Mwigisha, natwe dutoze gusenga nk’uko Yohani yabigenjereje abigishwa be. » 2Nuko arababwira ati « Igihe musenga mujye muvuga muti:
Dawe, izina ryawe ryubahwe,
Ubwami bwawe nibuze,
3ifunguro ridutunga uriduhe buri munsi.
4Utubabarire ibicumuro byacu,
kuko natwe tubabarira uwaducumuyeho wese,
kandi ntudutererane mu bitwoshya.»


text:
Abaturage mu ngeri zinyuranye mu Karere Gakenke baremeza batakirembera mu ngo zabo ko ngo ahubwo basigaye bivuza mu buryo bworoshye kubera amavuriro bakomeje kwegerezwa iwabo mu Mirenge no mu Tugari. Magingo aya mu Mirenge 19 y’Akarere ka Gakenke harabarurwa amavuriro aciriritse(Poste de Santé), ibigo nderabuzima 23 n’ibitaro by’icyitegererezo bibiri bya Ruli n’ibya Nemba. Uganira n’abaturage […]
Imurikabikorwa no kwamamaza
BURERA: Barahamya impinduka zazanwe n’ubwuzuzanye bwa Njyanama na Nyobozi mu myaka 5 ishize
Abagize inama njyanama y’Akarere ka Burera na komite nyobozi y’ako Karere baragaragaza ko ubwuzuzanye bwabaranze mu myaka itanu ishize bwahinduye byinshi mu iterambere ry’Akarere kabo. Ibyo byagaragarijwe mu kwisuzuma kwahuje ziriya nzego zombi, mu biganiro byari bifite intego yo “Kurebera hamwe ibyagezweho muri manda y’imyaka itanu (2011-2015) no gufata ingamba ku bitararangira.” Imiyoborere myiza, ubukungu […]
Rulindo:Bahagurukiye kurwanya abatubahiriza uburenganzira bw’umugore
Nyuma y’uko hibazwa ibintu bitandukanye ku kuba umugore yarasigaye inyuma muri byinshi, ubuyobozi bw’Akarere ka Rulindo bwo buvuga ko butazihanganira abatubahiriza uburenganzira bw’abagore aho buva bukagera. Akenshi mu myaka yashize wasangaga umugore ari umuntu ufatwa nkaho nta kintu na kimwe ashoboye . Nyamara abagore bo muri aka karere mu mirenge itandukanye bavuga ko ihame ryo […]
Gasabo: Akarere kihaye iminsi mbarwa ngo abaturage bose bagire mitiweli
Nubwo hashize amezi arenga atatu hatangiye umwaka wa mitiweli, Akarere ka Gasabo ntikarabasha kugira ubwitabire muri mitiweli ku kigero cy’ijana ku ijana, ariko icyizere ni cyose kubigeraho bitarenze uku kwezi. Umukozi ushinzwe mitiweli mu Karere Ka Gasabo, Kemirembe Joy , yahamirije ikinyamakuru Izuba Rirashe ko abaturage benshi bamaze gutanga ubwisungane mu kwivuza, hejuru ya 80% […]
BURERA: Barashimangira uruhare ‘rukomeye’ rwo kuboneza urubyaro mu iterambere ryabo
Abaturage bo mu Karere ka Burera barahamya ko nyuma yo guhindura imyumvire kuri gahunda yo kuboneza urubyaro ubu ibafatiye runini mu iterambere ryabo rya buri munsi. Burera, ni kamwe mu Turere mu gihugu mu myaka yatambutse kazaga ku isonga mu bibazo by’ubuharike aho wasangaga abagabo benshi bafite umugore urenze umwe, ibyo bikaba byaratuma habaho kubyara […]
Rulindo: Abafatanya bikorwa biyemeje kuzamura akarere n’abagatuye bagendeye ku mihigo bihaye
Abafatanyabikorwa b’akarere mu iterambere bavuga ko biteguye kuzamura akarere ka Rulindo n’abagatuye bagendeye ku mihigo bihaye bagakora ibikorwa bifatika kandi bakabirangiriza ku gihe. Aba bafatanyabikorwa bahuriye mu byiciro 3(Komisiyo) ari nabyo bahigiyemo imihigo bazagenderaho muri uyu mwaka wa 2015-2016. Hakizimana Jean Baptiste ,umuyobozi w’ihuriro ry’abafatanya bikorwa b’akarere ka Rulindo (JADF Rulindo) avuga ko bifuje gushyiraho […]
Gasabo: “Igiceri Program’’ irazamura bikomeye umuco wo kwizigamira mu baturage
‘Igiceri program’, gahunda nshya mu gushishikariza abaturage kwizigamira yavukiye mu Murenge wa Nduba, Akarere ka Gasabo, iri gutanga umusaruro mu kuzamura umuco w’abaturage mu gukorana n’ibigo by’imari. Buri Mudugudu uri mu Murenge wa Nduba watoye abaturage batatu bahagarariye Umurenge SACCO Nduba Kozigundu, bagenda bazenguruka mu baturage bakusanya amafaranga y’ubwizigame bwa buri rugo, uhereye ku giceri […]
GAKENKE: Batangiye gusarura imbuto zeze kumihigo y’ingo zabo
Abaturage bo mu Karere ka Gakenke barahamya ko gahunda y’imihigo y’umuryango batangiye kuyibonamo ibyiza mu iterambere ryabo kuburyo banashimangira ko bafite icyizere ko izahindura ishusho y’Akarere kabo. “Nkanjye nitanze ho urugero nari hasi rwose, sinkubeshya nari umutindi gusa kubera guhiga hamwe n’umufasha wanjye ubu byinshi bimaze guhinduka iwanjye; ubundi nezaga igitoki cy’ibiro(kg) 20 gusa ariko […]
BURERA: Biyemeje gufatana urunana bashyigikira ubumwe n’ubwiyunge
Abatuye mu Karere ka Burera bahuje umugambi wo gufatana urunana bashyigikira gahunda y’ubumwe n’ubwiyunge hagamijwe gukumira amacakubiri mu Karere kabo no mu gihugu muri rusange. Ni umugambi uhuriweho n’abasheshakanguhe, ibikwerere ndetse n’abakiri bato bariho babyiruka ubu. Mu cyumweru cyahariwe ubumwe n’ubwiyunge cyatangijwe mu ntangiriro z’uku kwezi k’Ugushyingo, abaturage hirya no hino mu Mirenge 17 y’Akarere […]
Abanyarulindo barashishikarizwa kugira umuco wo kuzigama
Abaturage bo mu Karere ka Rulindo barashishikarizwa kugira umuco wo kuzigama kuko uwazigamye aba aciye ukubiri n’ubukene aho buva bukagera. Ibi babiswabwa n’abayobozi batandukanye by’umwihariko umuyobozi w’Intara y’Amajyarugguru Bosenibamwe Aimé nyuma yo gusanga uwizigamiye agira igenamigambi mu iterambere rye n’iryi gihugu muri rusange. Aba baturage nabo bavuga ko batangiye uwo muco ubu bakaba bamaze kugera […]


text:
Tekereza ukuntu abantu turushywa n’ubusa, duhangayikira ibyo tudashobora kugira na gito duhinduraho! Ngo ejo nzabaho nte? Ngo baranyanga...,,Ukabifataho umunsi wose, ukarara udasinziye bikagutera umutwe n’umunabi, wareba nabi stress ikakubaho akarande!
Ukibagirwa ko hari uwakubereye maso, akaguheka mbere ya mama wawe! Akaguterura mbere y’ababyaza, agasezerana ko uzageza mu zabukuru akiguheka.
Wabimwikoreje, ko ashoboye byose?
Ikirenze kuri byo uwakwitayeho utaramumenya, ubu wakijijwe nibwo yakureka? Reka kuba imbata y’ibitekerezo bibi, fata umwanya utekereza kubyo uzakorera umuremyi wawe nyuma yo kukuvana muribyo bibazo urimo kuko kugutabara yabigize intego!
Mu kurengera abarengana ni Rwiyemezamirimo udatangwa imbere na rimwe. Tuza kuko n’ubundi ntacyo ushoboye kwikorera!
Yesa46:3-4"Nimunyumve mwa nzu ya Yakobo mwe, namwe abarokotse bo mu nzu ya Isirayeli mwese, abo nahetse MUKIRI MU NDA, nkabaterura MUKIVUKA nkabageza mu za bukuru, ndi We. Muzarinda imvi ziba uruyenzi NKIBAHEKA , ni jye waremye, ni jye uzaheka. Ni koko nzaheka kandi nzajya nkiza".
Uyumunsi urabona ikimenyets cy’ibyiza! "Relax, God is in control"
Ukeneye ubundi Bufasha koresha address ikurikira
Pastorviva.pcm@gmail.com +250 788 615 869 POWER OF CHANGE MINISTRIES®


text:
Amwe mu mateka y’urutare rwa Ndaba
Urutare rumanukaho amazi rwa Ndaba, ruri ku muhanda Muhanga– Karongi rukaba ruri ku birometero makumyabiri (20 km), uvuye mu Mujyi wa Karongi uza i Muhanga, bavuga ko ngo rwitiriwe umugabo Ndaba wazize gukunda ubuki.
Abaturage baturiye urwo rutare barimo n’abajya bacurangira abakerarugendo bahatemberera baje kureba ubwiza nyaburanga bwarwo, batangarije ikinyamkuru Izuba Rirashe ku wa 02 Nzeli 2012, urwo rutare rwa metero ijana (100m) z’ubujyakuzimu rufitanye isano n’izina ry’umugabo witwaga (...)
Urutare rumanukaho amazi rwa Ndaba, ruri ku muhanda Muhanga– Karongi rukaba ruri ku birometero makumyabiri (20 km), uvuye mu Mujyi wa Karongi uza i Muhanga, bavuga ko ngo rwitiriwe umugabo Ndaba wazize gukunda ubuki.
Abaturage baturiye urwo rutare barimo n’abajya bacurangira abakerarugendo bahatemberera baje kureba ubwiza nyaburanga bwarwo, batangarije ikinyamkuru Izuba Rirashe ku wa 02 Nzeli 2012, urwo rutare rwa metero ijana (100m) z’ubujyakuzimu rufitanye isano n’izina ry’umugabo witwaga Ndaba.
Umusaza Sekamana ukeka ko yaba afite imyaka 84 yavuze ko Ndaba ari izina ry’umuntu ryitiriwe urwo rutare ubwo uwo mugabo yajyanaga n’abagenzi be guhakura ubuki bwabaga mu mwobo wari mu cyeragati cy’urwo rutare, maze mbere yo guhakura ubwo buki bamuzirika umugozi muremure mu nda baramumanura bawufashe ageze aho ubuki bwari buri atangira guhakura, ariko agahakura yirira, bagenzi be bati:” Ese Ndaba ibyo guhakura bigeze he?”
Ndaba na we ati : “Ntimugire ikibazo ndi guhakura ndabazanira ubuki”.
Ndaba akomeza guhakura ubuki yirira, abo hejuru bamaze kurambirwa ubwo na Ndaba yari amaze guhaga, bati :”ese Ndaba uratuzanira ku buki cyangwa”? Ndaba ati: “Reka da! Ubuki nabuhebye, barungurutse Ndaba basanga ari gukomba intoki yahaze ubuki, baba barekuye umugozi Ndaba aramanuka no hasi ngo po!
Ibyo Sekamana yabivugaga nk’inararibonye ni nabyo umwana witwa Samweli ucuranga iningiri (Igicurangisho gakondo cya muzika), yacuranze mu njyana ye y’iningiri.
Ikinyamakuru Izuba Rirashe cyamubajije niba yarabyize mu ishuri, yavuze ko ari ibyo agenda yumvana abasheshakanguhe abana nabo.
Abaganiriye n’iki kinyamakuru basoje bavuga ko Ndaba yazize inda mbi no kutuzuza inama yari yagiranye na bagenzi be.
Muri abo bose nta wari uzi imyaka Ndaba yapfuye afite, gusa urwo rutare rumaze igihe kitari gito ruzwi ndetse runasurwa na ba mukerarugendo batandukanye.
Izuba Rirashe
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]